ТИББИЁТГА ОИД АНТИҚА РЕКОРДЛАР\nТиббиётнинг бутун тарихида энг узоққа чўзилган амалиёт(операция) тухумдон ўсмасини олиб ташлашга оид бўлган. У 96 соатга чўзилган. Амалиётгача бемор аёлнинг оғирлиги 280 килограмм бўлган бўлса, операциядан кейин 140 килограммга тушиб қолган.\nАтлантада яшовчи Уилли Жонснинг танасида энг юқори ҳарорат қайд қилинган. 1980 йилда бемор 46,5 даража иситма билан касалхонага тушган. Муолажа чоралари 24 кунгача тинмаган.\nБемор ошқозонидан шифокорлар оғирлиги 2,35 килограммга тенг соч ўрамини олишган.\nБуюкбританиялик Сэмюэль Дэвидсон ўз умри мобайнида 78 900га яқин инсулин инъекциясини қабул қилган.\n1994 йил 23 февралда шифокорлар тананинг энг қуйи ҳароратини қайд қилдилар. Канадалик 2 ёшли қизча Карли Козолофски уй эшиги ёпилиб қолганлиги сабабли 6 соат кўчада совуқда қолиб кетган. Ташқаридаги ҳарорат –22С эди. Қизалоқнинг ҳарорати 14,2 даражага тушиб кетганди.\nАмерикалик Чарльз Йенсен ўз умрида энг кўп операцияга учраган бемордир. У 1954 йилдан 1994 йилгача 970та операцияни бошдан ўтказган, ҳар сафар унинг баданида янгидан пайдо бўлган ўсимталар олиб ташланган.\n42 ёшли аёлнинг ошқозонидан жарроҳлар 2533та ҳар хил буюмлар, шу жумладан 947 дона нина тўғнағич олишди. Маълум бўлишича, аёл турли нарсаларни ютишга ўч экан, шунда ҳам гоҳ-гоҳида “ошқозонининг салгина оғриши”дан шикоят қилган, холос.\nЗимбабвелик К. Килнер эса 21 йиллик даволаниш жараёнида 565 939 хапдори истеъмол қилган.\n1977 йил июль ойида автопойгачи Дэвид Перли жуда оғир синовни бошидан кечирди. Пойга йўлакчасида фалокат юз бериши натижасида у 66 сантиметр масофада тезликни соатига 173 километрдан нолгача туширишига тўғри келди. Шифокорлар спортчи танасида 3та суяк тойиши, 29 синиқни қайд этишди, пойгачининг юраги 6 марта тўхтаб қолди.\n, 2017-05-06, 15:23 225


“Ҳизбут-таҳрир” хатолари ҳақида (ўз китобларига кўра) 2-қисм\nYou are here: Home Диний оқимлар "Хизб ут-Тахрир" Ваҳҳобийларнинг адашуви\nКитобимизнинг бу қисмида “Ҳизбут-таҳрир” гуруҳининг омма мусулмонлар эътирозига сабаб бўлган диний ва сиёсий қарашлари, уларнинг асослари ва уларга нисбатан Аҳли сунна вал жамоа олимларининг муносабатлари ҳақида сўз юритамиз.\nБаҳсимиз бўш бўлмаслиги ва туҳмат кўринишини олмаслиги учун “фалончининг айтишича” каби қуруқ гаплардан йироқ бўлиб, “Ҳизбут-таҳрир” тўғрисидаги сўзларимизни уларнинг ўзларига тегишли китоблардан олинган иқтибослар билан мустаҳкамлаймиз.\nАвваламбор, мавзуга киришиш олдидан бугунги кунда Аҳли сунна вал жамоа олимларини ҳамда кўпчилик оддий мусулмонларни ташвишга солаётган “Ҳизбут-таҳрир” гуруҳига қўйилмиш асосий айблардан бир нечтасини келтириб ўтамиз:\n“Ҳизбут-таҳрир” ақидавий масалаларда Аҳли сунна вал жамоа ақидасига зид равишда фикр юритиб, содда ва илмсиз мусулмонларни адаштиради.\n“Ҳизбут-таҳрир” ўз ақидасида асосан ислом тарихида адашган фирқалар дея танилмиш “мўтазила” ва “қадария” тоифаларининг фосид қоидалари ва фикрларига таянади.\n“Ҳизбут-таҳрир” гуруҳи аъзолари ўз раҳбарияти тўғрисида фақат “ҳусни зонн”, яъни чиройли гумон қилаверишлари оқибатида – уларни хатодан маъсумлик даражасига чиқариб қўядилар. Уларга бўлган ҳурматни “шахсга сиғиниш” даражасига кўтарадилар.\n“Ҳизбут-таҳрир” уламолари Қуръон ва суннатни ўз хато ақидаларига мувофиқлаштиришни истайдилар. Бошқача тушунтирсак, улар Қуръони карим ва Саҳиҳ суннат йўлига юриш ўрнига, Қуръони карим билан Саҳиҳ суннатни ўзларининг йўлларига, мазҳабларига юргазишни хоҳлайдилар.\nУлар Қуръон оятлари тафсирида ҳамда ҳадислар шарҳида шундай ғайриоддий таъвилот ва мулоҳазалар келтирадиларки, аслида, айни матнларнинг муроди тамоман бошқа нарса бўлиб, гоҳида ҳатто булар айтганининг акси назарда тутилган бўлади.\n“Ҳизбут-таҳрир” уламолари ўз таъвилларига одатда ҳеч бир ҳужжат келтирмайдилар. Минглаб саҳиҳ ҳадислар мавжуд бўла туриб, Расулуллоҳ (соллаллоҳу алайҳи ва саллам)дан аниқ ва саҳиҳ ривоятларни келтирмайдилар. На саҳобалардан, на тобеъинлардан ва на уларнинг атбоъларидан бирон асар тақдим этмайдилар. Барча Ислом уммати бирдек тан олган Аҳли сунна вал жамоа уламолари ижтиҳодларидан ва айтган сўзларидан мисол келтирмайдилар.\nУмуман олганда, биз фақат айрим нарсаларнигина зикр қилдик, холос. Шуни алоҳида таъкидлаймизки, агар уларнинг кўплаб содда мусулмонларни йўлдан уриш ва адаштиришда фаол “хизматлари” бўлмаганида эди, улар ҳақида ёзиб ёхуд гапириб вақтимизни ҳам зое қилмаган бўлардик.


«Python» дастурлаш тили бўйича ўқитиш якунланди – BePro IT Academy\nНовости 13.09.2021 0Комментарии 927Просмотры 1Лайк\nГлавнаяВсе НовостиНовости«Python» дастурлаш тили...\n11 сентябрь куни Ўзбекистон Республикаси Халқ таълими вазирлиги тизимидаги умумтаълим мактабларининг информатика фани ўқитувчиларини «Python» дастурлаш тили бўйича ўқитиш якунлари бўйича тадбир бўлиб ўтди.\nХалқ таълими бош бошқармасида бўлиб ўтган тадбирда Тошкент шаҳар мактабларининг 30 нафар ўқитувчиларига тегишли сертификат, бошқаларга нисбатан энг фаол ўқитувчига ноутбук мукофоти топширилди. Мукофот биргина Тошкент шаҳрида эмас, балки республика бўйича фаол ўқитувчиларга тақдим этилиши мақсад қилиб қўйилган.\n«Мен мактабда 3 йилдан буён фаолият юритаман. Илгари бу каби лойиҳалаларда иштирок этмаганман. Очиғини айтадиган бўлсам, пандемия шароитида бу каби ўқув курсларга қатнашишга иккиландим. Бироқ кейин ўқув жараёни қизиқишларимни ортишига ва барча қийинчиликларни енгиб ўтишимга сабаб бўлди. Биз IT соҳасига дастлабки катта қадамни қўя олдик деб ҳисоблайман. Энди биз бу билимларимизни мактабда ўқувчиларимизга ўргатишимиз орқали соҳа билимдонларининг сон ва сифат жиҳатидан ортишига хизмат қилишимиз керак. Бу каби лойиҳалар фаол равишда тез-тез ўтказилишини истардим. Билмаган билимларимизни ўргансак, уларни етук мутахассислар билан бирга муҳокама қилсак, албатта, ҳар бир мактаб ўқувчиси, келажакда қайси соҳа мутахассиси бўлиб етишмасин, IT ҳақида керакли билимларга эга бўлиб улғаяди, деб ҳисоблайман. Бугун мени энг яхши, интилувчан ўқувчи сифатида эътироф этишганидан хурсандман. Мен учун бу кутилмаган совға бўлди», — дея таъкидлайди Тошкент шаҳар Янгиҳаёт тумани 303-сонли ИДУМнинг Информатика ва ахборот технологиялари фани ўқитувчиси Нажмиддинова Мунира.\nЎзбекистон Республикаси Халқ таълими вазирлиги ҳамда «BePro Education Center» нодавлат таълим муассасаси ўртасида имзоланган шартнома доирасида 2021 йилнинг 21 июнь – 27 август кунлари Вазирлик тизимидаги умумтаълим мактабларининг информатика фани ўқитувчиларини ахборот технологиялари ва дастурлаш соҳаси бўйича саводхонлигини ошириш мақсадида «Python» дастурлаш тили бўйича ташкил этилган ўқув курслари муваффақиятли якунланди.\nЎқитиш шартнома ва тасдиқланган техник топшириқ асосида қуйидаги тартибда амалга оширилди:\n—республиканинг 14 та ҳудудларида иштирокчилар сонидан келиб чиққан ҳолда 24 та ўқув гуруҳлари ташкил этилди ва уларнинг ҳар бирига алоҳида малакали тренерлар бириктирилди;\n—ўқув машғулотлари режаси ва жадвали ишлаб чиқилди;\n—ўқув-услубий ҳужжатлар ва тарқатма материаллар (Python Basic ва Python Django бўйича китоблар) ишлаб чиқилди ва барча ўқув курси иштирокчиларига фойдаланиш учун тарқатилди;\n—халқ таълими тизимидаги умумтаълим мактабларининг 615 нафар информатика фани ўқитувчилари орасидан тест синовлари орқали 430 нафари саралаб олинди;\n—саралаб олинган ўқув курси иштирокчилари «Python (Basic)» йўналишида 160 соатлик ўқув дастури асосида ўқитилиб, дастур якунида алоҳида тест синовлари орқали уларнинг ўзлаштириш ҳолати аниқланди ҳамда натижалар Халқ таълими вазирлигига тақдим этилди;\n—кейинги босқичда, иштирокчилар «Python (Django)» йўналиши бўйича 72 соатлик ўқув дастури асосида ўқитилди ҳамда дастур якуни бўйича жорий йилнинг 24 август куни навбатдаги тест синовларини топширди.\n—ўқув курси иштирокчилари учун «Python» дастурлаш тили бўйича 4 соатлик маҳорат дарслари ташкил этилди;\n—кунлик давоматни назорат қилиш ҳамда бириктирилган тренер-ўқитувчилар томонидан машғулотларнинг сифатли олиб борилишини кузатиб бориш ҳамда вазирликка кунлик маълумот тақдим этиб бориш тизими йўлга қўйилди;\nБиринчи босқич якуни бўйича ўтказилган тест синовлари натижасига кўра, иштирокчиларнинг дарсларни ўзлаштирганлик ҳолати република бўйича ўртача – 77,5 фоиз (яхши)ни ташкил этган бўлса, кейинги босқич якуни бўйича ўтказилган тест синовлари натижаларига кўра, ўзлаштириш даражаси република бўйича ўртача – 84,4 фоиз (яхши) баҳоланди.\n«BePro Education Center»да Тошкент шаҳар бўйича ўқитувчиларга дарс бердим. Ўқиш жуда яхши ташкиллаштирилди. Биз бир жамоа бўлиб ҳаракат қилдик. Ўқитувчилар билан «Python» ва «Django»да ҳақиқий лойиҳалар билан ишладик. Ҳамма ўз мактаби веб-саҳифасини «Django framework» ёрдамида бажарди, — дейди 19 ёшли ТАТУ талабаси Шарофиддинов Шаҳзод.\nМамлакатимизда давом этиб турган коронавирус инфекцияси тарқалиши билан боғлиқ эпидимиологик вазият ҳамда ўқув курси иштирокчилари орасида ҳам COVID-19 вируси билан касалланганлар аниқланганлиги сабабли, Тошкент ва Самарқанд вилоятларида қисман масофавий шаклда ўтилди. Сурхондарё вилоятида ўқитишнинг масофавий шаклига ўтилди.\nОлиб борилган ўқув машғулотларида иштирокчилар қуйидаги билим ва кўникмаларга эга бўлдилар:\nPython дастурини ўз компьютерига ўрнатиш;\nPython дастурлаш тилининг асосий элементларини, буйруқлар бажариш кетма-кетлигини, ифодалар, сатрлар билан ишлаш;\nоператорлар, функциялар, модуллар, синтаксис, ўзгарувчилар билан ишлаш;\nалгоритмик фикрлаш ва алгоритмларни ишлаб чиқиш;\nдастур кодлари билан ишлаш;\nарифметик амалларни бажариш;\nграфик интерфейс билан ишлаш;\nPython дастурлаш тилида содда ва мантиқий масалаларни тузиш;\nназарий билимлар билан бирга, уларни амалиётда қўллаш кўникмаоари шакллантирилди.\nУшбу ўқув курси иштирокчилари (ўқитувчилар) келгусида ўз фаолиятлари давомида Python дастурлаш тилининг Basic йўналиши бўйича мустақил таълимни самарали ташкил этиш орқали:\nинформатика ва ахборот технологиялари бўйича ўқитувчилар орасида пайдо бўлган бўшлиқ тўлдиради;\nумумтаълим мактабларида информатика ва ахборот технологиялари соҳасидаги таълим сифати ошади;\nфан олимпиадаларида дастурлаш бўйича ўқувчилар сони ошиши билан бирга, рақобат муҳити шаклланади.\nДень независимости Узбекистана: 28 лет!\n01.09.2019by BePro IT Academy\nКоманда BePro Academy поздравляет наших учеников с окончанием курса\n23.07.2019by BePro IT Academy\nЯ соглашаюсь на обработку персональных данных. Для получения дополнительной информации перейдите на страницу Политика Конфиденциальности\nC# tilining taniqliy ekanligi nafaqat oson o'rgani\n#STUDENTHACK2021 Bepro group kompaniyasi va Amity\n#STUDENTHACK2021 - Финал! Мы искрен\n#STUDENTHACK2021 - День 3. Сегодня уз\n#STUDENTHACK2021 Друзья, хакатон на\n🚀 Открытие #STUDENTHACK2021 12 нояб\nHayajonli daqiqalar: «#StudentHack2021» bugun b\nВолнительный момент: Cегод\n🏆 Победители предваритель


CLICK: Ҳар бир савдо дўкони учун виртуал терминал! » Ўзбекистон янгиликлари – Zamin.uz\n03 март 2017, 12:28\nCLICK компанияси барча тадбиркор ва савдо нуқталарининг эгаларига пластик карталардан тўловларни қабул қилувчи виртуал терминалларни улатишнинг янги имконияти ҳақида хабар қилди.\nУшбу ечим ёрдамида ҳар бир чакана савдо нуқтаси учун оддий терминалларнинг тўлов функционалидан қолишмайдиган, акчинча бир қатор афзалликларга эга виртуал терминал очилади. Шундай савдо нуқталарнинг мижозлари тўловларни бевосита ўз мобил телефонлари орқали амалга оширишлари мумкин, ва маблағлар шу заҳоти сотувчига SMS билан бирга келиб тушади. Бунда тўловни амалга оширишда интернетга уланиш талаб қилинмайди ва тўловлар электр энергияси бўлмаган пайтда ҳам бажарилиши мумкин.\nТеглар: CLICK савдо дўкон виртуал терминал\nЯнгиликлар » Технология » CLICK: Ҳар бир савдо дўкони учун виртуал терминал!


Тожикистонлик шифокор ҳаж зиёратига тўплаган пулини шифохонага хайрия қилди\n15 апрел 2021, Тошкент вақти: 13:02\nТожикистонлик шифокор Ширин Назирмадова, 19 май, 2020, Тожикистон\nТожикистонлик шифокор Ширин Назирмадова ҳаж зиёратига бориш ниятида узоқ йиллар давомида тўплаган маблағини коронавирус эпидемиясига қарши курашга хайрия қилди.\nЎтган ойда Саудия Арабистони коронавирус тарқалиши олдини олиш учун чет элдан зиёратчиларни қабул қилмаслик қарорини қабул қилган эди.\nБу йил Саудия Арабистони ичида бўлиб турган 1000 нафар зиёратчи учун ички ҳаж мавсуми ташкил этилади. Солиштириш учун, ўтган йилда тақрибан 2,5 миллион мусулмон ҳаж амалини бажарган эди.\nТожикистонлик тиббиёт ходими, 60 яшар Ширин Назирмадова Озодликка берган интервьюсида кейинги йилги ҳажни кутиш ўрнига тўплаган пулини ўзи яшаб келаётган Фархор тумани шифохонасига ўтказиб беришга қарор қилганини айтди.\nШифохона бу маблағ эвазига шахсий ҳимоя воситалари, дори-дармон ҳамда антисептик харид қилган.\nБундан ташқари, Назирмадова шифокор бўлгани учун коронавирусга қарши курашда бевосита иштирок этмоқда.\nСаудия Арабистони ҳамда Тожикистон ўртасига келишилган квоталар туфайли тожикистонликлар айрим ҳолатларда ҳаж зиёратига бориш учун 5-6 йил навбат кутади.\nТожикистон ҳар йили 6000 зиёратчи юбориши мумкин. Аммо ҳажга боришни истаганлар сони бундан бир неча баробарга кўпдир.\nНазирмадова кейинги йилда ҳаж зиёратига бора олиши ёки йўқлигини билмайди. Ҳаж зиёрати учун ўртача 38 000 сомоний – 3 700 доллар сарфлаш керак. Ойига 150 доллар маош оладиган шифокор учун бу йирик суммадир.\nТожикистон Диний ишлар қўмитаси матбуот котиби Афшин Муқим бу йил ҳажга бора олмаганлар кейинги йилда зиёратга боришлари мумкин бўлишини айтди.\nАммо зиёрат нархи кейинги йилгача ўзгариши мумкин. Ҳаж зиёратига отланганлар Тожикистонда ички текширувдан ҳам ўтиши керак.\nХусусан, зиёратчининг ёши 40 дан ўтган бўлиши ҳамда у маҳаллий расмийларнинг текширувларидан ўтиши керак.\n28 июль куни бошланиб, 2 август куни тугайдиган мавсумда ҳаж амалини 65 ёшга тўлмаган шахслар бажариши мумкин бўлади. Қолаверса, зиёратчилар Макка ва Мадинага киритилишидан олдин коронавирусга анализ топшириши керак бўлади.\nБундай қарор қабул қилинишига Саудия Арабистонида кескин эпидемиологик вазият сақланиб қолинаётгани сабаб бўлди.\n12 июлга қадар мамлакатда 230 мингга яқин одам вирусга чалинди, уларнинг 2 мингдан ошиғи нобуд бўлди.\nПандемия туфайли Саудия Арабистони расмийлари умра зиёратларини ҳам тўхтатди.


Мадинабонунинг юрак нуқсонидан шифо топишига кўмаклашайлик\nЖамият 18:14 / 05.05.2018 6303\nKUN.UZ таҳририятига Хоразм вилояти, Хазорасп тумани, Питнак қишлоғи, Охунбобоев маҳалласида истиқомат қилувчи Тозагул Саъдуллаева 4 ёшли фарзандининг даволанишига ёрдам сўраб, мурожаат қилди.\nМирзоакбар Халилов ва Тозагул Саъдуллаева Хазорасп тумани, Питнак қишлоғида истиқомат қилишади. Оилада уч нафар қиз улғаймоқда.\nАйни пайтда оила бошлиғи Мирзоакбар ака хасталиги боис, оғир ишларга ярамай қолган. Тозагул эса вояга етмаган қизларини тарбиялаш билан машғул.\nКатта қизи Саъдуллаева Мадинабону 2014 йил 21 август куни дунёга келган. Туғилганида шифокорлар унинг юрагида нуқсон борлигини аниқлаганлар. Кардиологияда ўтказилган текширувдан сўнг эса, унинг юраги 11 мм ўлчамдаги тешикка эгалиги маълум бўлган. Аммо шифокорлар қизча 5-6 ёшга киргунча, жарроҳлик амалиёти шарт эмаслигини, дорилар билан даволаниб, кардиологнинг назоратида туришини тайинлашган.\nВақт ўтгач, Мадинабонуда камқонликнинг оғир даражаси ҳам аниқланган. Онасининг гапига қараганда, қизча 8 ойлик бўлгунча, тили чиқиб, бироз гапира бошлаган. Аммо кейинчалик умуман гапирмай қўйган. Шундан сўнг, қизчани невропатолог-психиатр кўрикдан ўтказиб, юрак нуқсони асорати натижасида, бола миясида қон айланишининг бузилиши, бош суяги босими пайдо бўлгани, шунингдек руҳий ҳамда жисмоний ривожланишдан орқада қолганини аниқлаган.\nЯқинда эса унда яна бир хасталик, ўнг бўйрак пиелонефрити ва чап бўйрак гипоплазияси борлиги маълум бўлган.\nМадинабону 4 ёшга қадам қўйган бўлса-да, унинг ташқи кўриниши 1,5-2 ёшли болани эслатади. Унда ўткир камқонлик ва рахит аломатлари кўзга ташланиб турибди. У ўрнидан туриб юролмайди, гапиролмайди, жуда ҳам нимжон. Оила моддий таъминотининг ночорлиги эса боланинг даволанишига имкон бермаяпти.\nАйни пайтда қизчага давлат томонидан 350 минг сўм нафақа тайинланган. Шунингдек, оила кам таъминланганлар доирасига киргани туфайли, 450 минг сўм нафақа ҳам олмоқда. Бу маблағлар оиланинг фақат кун кўриши учун етарли экани сабабли, Мадинабонунинг даволанишига имкон қолмаяпти.\nАзизлар, Kun.uz'нинг саховатпеша, меҳрибон ва оқибатли ўқувчилари. Бу юртда, шу ватанда биз учун бегона бўлган болалар йўқ. Шу юртнинг фарзанди - бизнинг фарзандимиз. Қўлимиздан келганча, имкониятимиз борича Мадинабонуга ёрдам берайлик. Доно аждодларимиздан қолган «тома-тома кўл бўлур» деган ибора бекорга айтилмаган. Қизчанинг даволаниши, тикланиб олиши учун, унга ёрдам қўлини чўзиб, ота-онасининг дуосини олайлик, савобга эришайлик. Имконияти йўқлар эса тезроқ шифо топишини истаб дуо қилайлик. Бу ўткинчи дунёда биздан эзгу ва савоб ишлар қолсин.\nМадинабонунинг дадаси Халилов Мирзоакбар\nПластик карта рақами: 8600 0604 4863 4882\n(PAYME ва Click, Халқ банки)\nТелефон рақами: +998 94 665 04 57


Қолган пулни тўламасаларинг, бир дона ҳам китоб бермайман, дебди. Муаллифларимиз бизни олиб кетиш учун ҳомий қидираётганга ўхшайди. Майли, сичқонга ем бўлмасдан бурун олиб кетишса бўлди. Сиз китоблар нима ҳақда ёзилгансиз дейсизми? Мана, мен — «Қошиқ», ёнимда эса «Санчқи» деган китоб ётибди. Нариги бурчакда «Фонограмманинг қўшиқчиликдаги ўрни», ҳу анавунда «Раис шоир» деган китоблар.\nШахсан ўзим китобхон қўлига тегармиканман, саҳифаларимни варақлаб кўришармикан, деган хавотирдаман. Чунки мен ўқишли китоб бўлмадим. Мени муаллифнинг ўзи ёзгани йўқ. У қайсидир мухбирга пул бериб ёздирди. У ҳам чала-чулпа. Ҳамма саҳифам пойинтар-сойинтар сўзлар билан тўла. Устига-устак, ғиж-ғиж хато.\nМуаллифларимиз директор билан келишди, шекилли, «Дунё» китоблар дўконига келтирилдик. Бизларни янги китоблар бўлимига жойлаштиришди. Бу ер чиройли ва озода экан. Қанча ётсанг ҳам чанг босмайсан. Китоб танлаётганларнинг кўплигини кўриб, ҳамма китобхон бўлганми, дейсиз. Энди бизларниям сотиб олишади, деб севингандик. Янглишган эканмиз. Бирорта китобхон ҳеч биримизни қўлига олиб варақлаб кўрмади.\n— Куюнма, — деди «Санчқи». — Айб аслида муаллифларимизда. Биз ҳақимизда китоб ёзишнинг кераги йўқ эди. Қошиқ ва санчқи ишлаб чиқарадиган завод директори Дарё Тошқинбоев ёзиб, ишчиларига сотган экан. Бизлар «китоб бизнеси» қурбонига айландик. Нархимиз баланд. Баҳомизга лойиқ эмасмиз!\n— Ундай бўлса, нархимизни туширишсин!\n— Туширишгандаям сотиб олишмайди. Саҳифаларимиздан бирор бир маънавий озиқ оладиган нарсанинг ўзи йўқ. Нариги бўлимга қара, яхши китобларни сотиб олишяпти.\n— Ҳамма ҳам сотиб олаётгани йўқ. Нархи қимматлигидан жойига қўйишмоқда. Нархи баланд китобни чўнтак кўтармайди, афиналиклар тўғри айтган экан: «Китобхонни чўнтаги шўр бўлади», деб.\n— Сен ҳам ўзинг ҳақингда гапириб бер, — деди «Санчқи» «Раис шоир» китобига.\n— Нима ҳам дейман. Менинг китоб бўлиб дунёга келишим худди қўзиқорин пайдо бўлганидек бўлди. Раис нафақага чиққач, шоир бўлишни истаб қолди. У қатор-қатор сўзларни ёзиб, шоир Ўлмас Чўкмасга берди. У ҳам пулини олиб, чала-чулпа шеър шаклига келтирди. Аммо шеърларидан бирор маънини англаш қийин. Менинг номимни ўқишлари билан қўлларига ҳам олмай ўтиб кетишади. Яна раис китобини мақтаб юрганига ўлайми?\n— Қўявер, шоирнинг ўз шеърини мақташи ҳозир тухум қўйган товуқни қақағлашига ўхшайди.\n— Хўш, сени нега олишмаяпти? — деди «Санчқи» «Фонограмманинг қўшиқчиликдаги ўрни» китобига.\n— Фонограмма халқимиз ҳиқилдоғига келди. Мен ҳақимда китоб ёзиш ақлга сиғмайди. Фонограмма фақат хиргойичиларнинг халоскори, холос.\n— Йўқ. «Соқов» қўшиқчиларнинг халоскори, дегин. Сен ҳам бизнес учун ёзилган китобга ўхшаб турибсан.\nМана, дўконга келтирилганимизга ҳам олти ойдан ошди. Бир дона ҳам сотиб олишмади.\n— Тақдиримиз шундай экан, начора, — деди «Санчқи». — Ҳой, анавуни қара, китобларни йиғиб, олиб кетишяпти.\n— Бизни ҳам энди бу ерда қолдиришмайди. Чунки янги-янги китоблар келтириляпти. Бизни бирор кутубхонага олиб бориб ташлашади.\n— Қаерга ташлашса ҳам бизни ҳеч ким ўқимайди.\n— Мактабларга олиб бориб ташлаши мумкин. Ахир, ўқувчилар ҳам қошиқ ва санчқи ушлашни ўрганиши керак-ку!\n— Ҳой, қанақа китобсан ўзи?! Қошиқ билан санчқи ушлашни оналар болаларига болаликдан ўргатишади. Мактаб директори бизни жой ўғирлайди, деб кутубхонага ҳам қабул қилмайди.\n— Ўзи бизларни қаерга олиб кетишар экан?\n— Билмадим, балки носфуруш ва пистафурушларга топширишар.\n— Уларга ҳам бизнинг керагимиз йўқ. Уларга чиройли-чиройли елим халтачалар тайёрлаб беришяпти.\n— Кераксиз матога айланганимиздан ёниб кул бўлганимиз яхши эди.\n— Қўй, унақа гапларни. Ҳеч қачон ёнмаймиз! Яхши ният қил! Илоҳим макулатурага топширишсин!\n— Топширганда нима ўзгаради?\n— Биздан яна қоғоз тайёрлашади. Тайёрланган қоғозлардан инсонлар маънавий озиқ оладиган китоблар чоп этилса, ажабмас.\n— Айтганинг келсин. Қайта қоғоз бўлиб, адабиётдан йироқ бўлган нўноқ ношир, лаёқатсиз, зўраки шоир ва ёзувчилар қўлига асло тушмайлик-да, ишқилиб.\n«Китоб-ул луғатайн» асосида\nкитоблар тилини ўқиди.


1919 йилда суратга олинган олмон фильми Ўзбекистон шаҳарларида намойиш этилади | www.ziyouz.uz\nБош саҳифа Янгиликлар1919 йилда суратга олинган олмон фильми Ўзбекистон шаҳарларида намойиш этилади\n1919 йилда суратга олинган олмон фильми Ўзбекистон шаҳарларида намойиш этилади\nЧоп этилган 23.11.2018 23.11.2018 МуаллифС.Салим\n“Қўғирчоқ” номли олмон овозсиз фильми Бухоро, Қарши ва Термиз шаҳарларида намойиш этилади. Премьера Германиянинг Тошкентдаги элчихонаси томонидан Ўзбекистон Маданият вазирлиги билан ҳамкорликда ташкил этилмоқда.\nФильм “Сўғдиёна“ ўзбек миллий чолғулари камер оркестри бадиий раҳбари ва дирижёри, профессор Феруза Абдураҳимова томонидан яратилган мусиқий композициялар жўрлигида намойиш қилинади.\nГерманиянинг Тошкентдаги элчихонаси хабарига кўра, фильм намойиши Бухоро (Бухоро вилояти мусиқали драма театри, 24 ноябрь соат 17:00), Қарши (Қашқадарё вилояти мусиқали драма театри, 26 ноябрь соат 17:00) ҳамда Термиз (Сурхондарё вилояти мусиқали драма театри, 28 ноябрь соат 17:00) шаҳарларида бўлиб ўтади. Кириш бепул. Картина ўзбекча таржима билан кўрсатилади.\n“Қўғирчоқ” фильми берлинлик таниқли режиссёр Эрнст Любич томонидан 1919 йилда суратга олган. Эрнст Любич (1892–1947) трагик ва сатирик оҳангларга бой комедик фильмлар суратга олган атоқли олмон режиссёри ҳисобланади. 1922 йилда Ҳолливудга кетгунга қадар у қисқа муддат Германияда ижодий фаолият юритган.\nБир соат давом этадиган ушбу фильм комедия жанрида бўлиб, унинг мухтасар мазмуни қуйидагича: бадавлат бароннинг жияни унинг мол-дунёсини мерос қилиб олиш учун уйланиши талаб этилади. Лекин жияннинг мутлақо уйлангиси йўқ. Вазиятдан чиқиш учун у одамга ўхшаш қўғирчоқ билан сохта никоҳдан ўтишга қарор қилади. Бироқ айни никоҳ арафасида қўғирчоқ синиб қолади! Нима қилмоқ керак? Қўғирчоқ ясовчи устанинг қувноқ қизи отаси янги қўғирчоқ ясагунча, қўғирчоқ ролини ўйнаб туради. Хўш, бароннинг жияни ва қўғирчоқ устаси қизининг тақдири қандай кечади? Фильмни тўлиқ кўриб бу саволларга жавоб топиш мумкин.\nЭслатиб ўтамиз, Германия элчихонаси бир неча йил аввал режиссёр Эрнст Любич суратга олган яна бир кинодурдона – “Чиғаноқлар маликаси” номли овозсиз комедияни ҳам намойиш этган эди.\nГерманияда суратга олинган овозсиз кинодурдона Жиззах ва Гулистонда намойиш этилади. 16.12.2016\n← Аввалги Аввалги Туркия фазони тадқиқ этувчи саноқли давлатлар сафига қўшилмоқда\nКейинги → Кейинги: Орифона, ошиқона оҳанглар ижодкори (Мустафо Бафоев)


Чекка қишлоқда яшовчи ва спортга меҳр қўйган ёшларни қийин шароитдан мамлакат ёки дунё чемпионатларига олиб чиқадиган мураббийлар ҳақида мотивация берадиган фильмларни кўп кўрганмиз. Воқеликларни кўриб, ҳа, бу кинода десангиз керак. “Манзил” лойиҳасининг бу галги қаҳрамони ва у яшовчи ҳудуд шундай фильмларни тўлиқ эслатиб юборади.\nТуман марказидан салкам 40 км узоқда жойлашган олис, чўл орасидаги қишлоқдан чемпионлар чиқишини ҳеч ким ўйламаган. Лекин мураббий Шуҳратжон Нишоновнинг фидойилиги ва ўз касбига меҳри туфайли шундай ҳудуддан ҳам ғолиб спортчилар чиқишни бошлаган.\nҚишлоққа келадиган бўлсак, Алами қишлоғи Сирдарёнинг чап соҳилида, Мингбулоқ туманининг чўл ҳудудида жойлашган. Қишлоқ аҳолиси катта қисми қадимда Қорақалпоғистондан кўчиб келган манғит уруғига мансубдир. Аҳоли асосан деҳқончилик билан шуғулланади. Қишлоқ жойлашув жиҳатидан туманнинг энг олис ҳудуди ҳисобланади.\nСафаримиз Рамазон ойига тўғри келгани учун келишимизни билиб ифторлик учун бутун бир оила тайёргарлик кўрган экан. Кўк сомса дейсизми, патир, қўлбола палов ва самимий инсонлар суҳбати. Буларнинг барига кўрсатувни кўриб амин бўласиз.


В городе Нур-Султане состоялись Узбекско-казахстанский бизнес-форум - Review.uz\nМарказ резидентлари ўзбекистонлик ва қозоғистонлик тадбиркорларини қўшма саноат корхоналарини ташкил этишга жалб қиладиган бир қатор имтиёз ва преференцияларга эга бўлади.\nНур-Cултон шаҳрида (Қозоғистон) Ўзбекистон-Қозоғистон бизнес-форуми ва Ўзбекистон-Қозоғистон ишбилармонлар Кенгашининг кенгайтирилган йиғилиши бўлиб ўтди. Бу ҳақда Инвестициялар ва ташқи савдо вазирлиги матбуот хизмати хабар қилди.\nТадбирда икки мамлакатнинг асосий вазирликлари, идоралари, тармоқ бирлашмалари, савдо-саноат палаталари, холдинг компаниялари раҳбарлари ва ишбилармон доиралари вакиллари иштирок этди.\nЙиғилишда икки мамлакат ҳукуматларининг Ўзбекистон ва Қозоғистон ишбилармонлари ўртасида қўшма инвестициявий лойиҳаларни амалга ошириш ва икки томонлама савдони фаоллаштириш борасида бевосита ҳамкорлик ўрнатиш учун қулай шарт-шароитлар яратиш бўйича ҳамкорлик қилишга тайёрлиги қайд этилди.\nБу борада аллақачон иш олиб борилмоқда. Жумладан, мавжуд тариф ва нотариф тўсиқларни бартараф этиш бўйича аниқ чора-тадбирларни, қишлоқ хўжалиги ва озиқ-овқат маҳсулотларини мунтазам етказиб беришни таъминлаш мақсадида қўшма улгуржи савдо марказларини ташкил қилишни ҳамда бошқа ташаббусларни ўз ичига олган ўзаро товар айланмасини ошириш бўйича қўшма “Йўл харитаси” тасдиқлаш учун тайёрланди.\nИкки мамлакат ишлаб чиқарувчилари ўртасида саноат ҳамкорлигини йўлга қўйиш ва шу орқали Ўзбекистон ва Қозоғистон иқтисодиётларининг қиёсий устуворликларини ҳисобга олган ҳолда узлуксиз қўшилган қиймат занжирларини шакллантиришнинг кенг истиқболлари қайд этилди. Бу борадаги ҳамкорликка аниқ мисоллар келтирилди.\nХусусан, ҳозирги кунда икки мамлакат ҳудудида тўқимачилик, автомобилсозлик, фойдали қазилмаларни қазиб олиш, қурилиш ва бошқа соҳалардаги қатор корхоналар муваффақиятли ишга туширилди. Ўзбекистон ва Қозоғистон ўртасида саноат кооперациясини кенгайтириш ва чуқурлаштириш бўйича алоҳида “Йўл харитаси”ни амалга оширишда ҳам ютуқларга эришилди. Бу йўналишдаги ҳамкорликни ривожлантириш, жумладан, янги истиқболли лойиҳаларни ишлаб чиқиш ва тадбиркорларни биргаликда бизнес ҳамкорликка жалб этишга ўзаро интилиш борлиги билдирилди.\nШу нуқтаи назардан, янги ташаббус – икки мамлакатнинг чегара ҳудудида Халқаро саноат кооперацияси маркази ташкил қилиниши алоҳида қайд этилди. Марказ зарур ишлаб чиқариш инфратузилмаси билан жиҳозланади. Унинг резидентлари ўзбекистонлик ва қозоғистонлик тадбиркорларини қўшма саноат корхоналарини ташкил этишга жалб қиладиган бир қатор имтиёз ва преференцияларга эга бўлади.\nФорум давомида икки мамлакатнинг вазирлик, идора, тармоқ бирлашмалари ва ҳудудий бошқармалари раҳбарлари, шунингдек, бизнес вакиллари томонидан тақдимотлар ўтказилди. Унда ҳамкорлик салоҳияти батафсил очиб берилди ва келгусида ишлаб чиқиш учун истиқболли лойиҳалар тақдим қилинди. “G2B” ва “B2B” музокараларида ҳамкорликнинг амалий жиҳатлари ҳамда қўшма лойиҳаларни ҳаётга татбиқ қилишни давлат томонидан қўллаб-қувватлаш механизмлари муҳокама қилинди.\nТадбирлар якунида икки мамлакат Бош вазирлари ўринбосарлари Ўзбекистон билан Қозоғистон ўртасидаги иқтисодий ҳамкорликни янада кенгайтириш, мустаҳкам ишбилармонлик алоқаларини ўрнатиш ва қўшма лойиҳа ва ташаббусларни амалга оширишда тадбиркорларни ҳар томонлама қўллаб-қувватлашга содлиқлигини билдирдилар.\nФорум якунида умумий қиймати 5,9 миллиард долларга тенг бўлган қўшма лойиҳа ва ташаббусларни амалга ошириш бўйича савдо шартномалари ва икки томонлама битимлар имзоланди.\nХалқаро саноат кооперацияси\nШавкат Мирзиёев 283 турдаги импорт қилинаётган маҳсулотларни маҳаллийлаштириш бўйича топшириқ берди (+Инфографика)


Туркия Исроил билан муносабатларини тиклайди\n11:16 / 20.08.2016 6292\nТуркия парламенти расмий Тел-Авив ва Анқара ўртасидаги муносабатларни нормаллаштириш бўйича шартномани ратификация қилди, деб хабар қилмоқда Ассошиэйтед Пресс агентлиги.\nШартномага мувофиқ, Исроил 25 кун ичида Туркияга 20 млн доллар товон пули тўлаши керак. 2010-йили "Озодлик флотилияси" билан юз берган можаро икки мамлакат алоқаларининг ёмонлашувига сабаб бўлган эди.\nИсроил ва Туркия ўзаро муносабатларни яхшилаш бўйича келишувни 28-июнь куни имзолади. Ҳужжат кучга кириши учун уни икки мамлакат парламентлари тасдиқлаши лозим эди. Эндиликда, уни элчилар алмашишади.\nШу билан бирга, Туркия ҳукумати, товон пулини олгач, юқоридаги воқеага оид барча даъволаридан воз кечади, исроиллик ҳарбийлар эса жиноий ва ҳуқуқий жавобгарликка тортилмайди.\n2010-йили Исроил махсус кучлари қамалдаги Ғазо секторига инсонпарварлик ёрдами етказиш мақсадида сузаётган кемаларни эгаллаб олган, денгизчилар ва ҳарбийлар ўртасидаги тортишувда 9 нафар туркиялик ҳалок бўлганди.\nИсроил Эрон билан очиқчасига қарама-қаршиликка киришди


ЎзА - Цзинь Лицюнь: Осиё инфратузилма инвестициялари банки Ўзбекистон билан ҳамкорликка тайёр\n08.08.2017 21:14 Чоп этиш версияси\n– Аввало, Президент Шавкат Мирзиёевга ўзаро манфаатли шериклик муносабатларини ривожлантиришни қўллаб-қувватлагани учун миннатдорлик изҳор этаман. Мамлакатингизда бир неча маротоба бўлганман. Мазкур банк президенти сифатида биринчи марта келдим. Биз Ўзбекистонда олиб борилаётган ислоҳотларни юқори баҳолаймиз. Мамлакатингизнинг ҳар томонлама ривожланиши, тараққий этган давлатлар сафига киришида Президент Шавкат Мирзиёев олиб бораётган сиёсат муҳим омил бўлмоқда.\nОсиё инфратузилма инвестициялари банки Ўзбекистонда амалга оширилаётган улкан бунёдкорлик ишларида ўзининг ёрдамини аямайди. Мамлакатингизда янги инвестициявий лойиҳаларни молиялаштиришда ҳар бир жиҳатга алоҳида эътибор қаратмоқдамиз.\nҚўшма лойиҳаларни молиялаштириш бўйича дастлабки қадамларни қўйдик. Баъзи лойиҳа ишлари такомиллаштирилмоқда. Тошкент метрополитенининг ер ости ва ер усти қисмларида қурилиш ишлари олиб борилмоқда. Биз мазкур йирик лойиҳани молиялаштириш бўйича музокаралар ўтказаяпмиз.\nБугунги учрашувда Президент Шавкат Мирзиёев Ўзбекистонда халқ давлат органларига эмас, балки давлат органлари халққа хизмат қилишини алоҳида таъкидлади. Бу мени ҳайратга солди. Чунки бу жуда муҳим аҳамиятга эга масала. Ҳамкорлигимизни изчил ривожлантиришда бунинг аҳамияти катта.\nЎзбекистон билан узоқ муддатли ва кенг кўламли ҳамкорлик қилишга тайёрмиз.


Юқори молиявий талаблар, катта ўйинларда «йўқолиб» қолиш ва воз кечилган олтин медал. Жасур Яхшибоевнинг Беларусдаги саргузаштлари - Daryo\n17:06, 05.12.2020 20912\nШота Арвеладзе бошчилигидаги «Пахтакор»нинг асосий таркибига кира олмаган Жасурбек Яхшибоев дастлаб, Беларуснинг «Энергетик-БГУ» клубига ижарага берилди. «Энергетик» сафида бир қатор ёрқин ўйинлар ўтказганидан кейин эса уни Солигорскнинг «Шахтёр»и ижарага олди, мавсум якунида клуб мамлакат чемпионлигини қўлга киритганига қарамай томонлар ҳамкорликни тўхтатишга қарор қилди. Шу тариқа (ҳозирча) Жасурнинг Беларусга бўлган сафари поёнига етди. Ҳозирда у ўзига янги клуб излаш билан овора. «By.tribuna.com» колумнисти Владислав Татур эса ўзбек ҳужумчисининг Беларусдаги ғайриоддий саргузаштлари ҳақида фикр юритди. «Дарё» қуйида ўқувчиларга ушбу материални ўзбек тилида тақдим этади.\nЖасурбек Яхшибоев чемпионатнинг биринчи турида БАТЭга қарши кечган ўйинда дубль қайд этиб, футболимизга ярқ этиб кириб келди. Борисов клуби «Энергетик»нинг кескин ва тезкор ҳужумларига дош беролмади, ўзбекистонлик эса яккама-якка ўйинда «сариқ-кўклар»нинг иккала марказий ҳимоячиси билан хоҳлаган ишини қилди. Ушбу ўйиннинг федерация расмий YouTube каналига жойланган видеошарҳини 110 минг одам томоша қилди. Номаълум футболчининг кутилмаган ҳаракатлари эса барча учун кутилмаган ҳодиса бўлди.\nЯхшибоев учун «Энергетик»нинг ўйин услуби жуда мос тушганди: 3-5-2, ёнида яхши хислатларга эга бўлган соф ҳужумчининг бўлиши, қарши ҳужумлар, кўпроқ кенглик ва энг яхши фазилатлари – тезлик ва дриблингни намойиш етарлича имконият. «Талабалар» сафида 14 учрашув ўтказган Жасурбек 9 та гол урди ва 3 та голли узатмани амалга оширди. Яна 4 та гол пенальтидан урилди, шундан 2 тасини легионернинг ўзи ишлаганди.\nБАТЭ Яхшибоевни кўлга киритишни хоҳлаганди, бироқ клубни қўйилган молиявий шартлар чўчитиб юборди\nБуни БАТЭнинг ўша пайтдаги бош мураббийи Кирилл Алшевский хоҳлаганди. Мутахассис ўйинчининг нафақат қарши ҳужум моделида, балки кўп вақтни тўпга сарфлайдиган ва позицион ҳужумлар уюштирадиган жамоада ҳам ўйнаб кета олишига ишонганди.\nЯхшибоевнинг Скавиш, Нехайчик ва Стасевич (БАТЭнинг ҳужумкор ўйинчилари – «Дарё») бўлган таркибда қайси позицияда ўйнаган бўлишини тасаввур қилиш қийин. Эҳтимол, Жасурбекка ротация ва асосий таркибдан жой олиш учун рақобат шароитида марказий ҳужумчи ва вингер ролида майдонга тушиш имконияти бериларди.\nМенга маълум бўлишича, БАТЭ футболчининг ўйинида ўсиш кузатилганда суммани ошириш шартлари билан шартнома таклиф этади. Бироқ футболчининг агентлари бирданига барча жиҳатлар бўйича таклиф қилинганидан икки баравар кўпроқ пул олишни хоҳлайди. Кейинчалик худди ўша юқори молиявий талаблар футболчига жиддий қизиқиш билдирган Киевнинг «Динамо»сини ҳам чўқитиб юборади.\nШунингдек, ушбу битим тузилмасида ўзига яраша чалкашликлар ҳам мавжуд эди: Яхшибоев трансфер ҳуқуқининг бир қисми «Пахтакор»га, бошқа қисми эса учинчи шахсларга (агентлар назарда тутилмоқда – «Дарё») тегишли бўлган. Футболчининг вакиллари билан ўтказилган музокаралар якунда ҳеч қандай наф бермайди. Шу тариқа Жасурбек Солигорскка жўнаб кетади. «Шахтёр» афтидан барча шартларни бажаришга рози бўлиб, ўйинчини сотиб олиш варианти билан мавсум охиригача ижарага олди.\n«Шахтёр»нинг молиявий имкониятлари Борисов клубиникидан юқори эканлиги ҳеч кимга сир эмас. У олдин БАТЭ лигадаги исталган футболчини кўлга киритишда устунликка эга эди. Ҳозир ва яқин келажакда эса бундай эмас.\nЖасурбек Виталий Лисаковичнинг ўрнини эгаллаши керак эди, аммо катта ўйинларда «йўқолиб» қолди\nЎзбек «Шахтёр»дан кетган Лисаковичнинг ўрнини эгаллаши лозим эди. Умуман олганда эса улар бошқа-бошқа услубдаги ўйинчилардир. Эҳтимол, таққослаш мутлақо нотўғри бўлар, чунки биринчи даврада улар турли хил услубларда тўп тепган. Виталий ҳаракати ва позицияни тўғри танлай олиши эвазига хавфли зоналарда тўпни яхши қабул қиларди. Лисаковичга иккинчи ҳужумчи роли умуман тўғри келмайди – у имкон қадар дарвозага яқинроқ бўлсам дейди.\nЯхшибоев эса асосан қанотлардан «рейд» уюштиришга мослашган. Мутахассислар унинг соф ҳужумчилик имкониятларига яхши баҳо берган бўлса-да, Жасурбек позицион ҳужумларда яхши очилмайди, қисқа масофаларда эса янада ёмонроқ ҳаракат қилади.\n«Шахтёр» сафидаги «Городея»га қарши кечган биринчи ўйинида ўзбекистонлик гол уришга муваффақ бўлди. Шунингдек, у «Витебск» дарвозасини ҳам ишғол этди. Бундан ташқари, Жасурбек қуйи лигага равона бўлган «Белшина» ва «Смолевичи»га қарши баҳсларда ҳет-трик ва дубль муаллифига айланди.\nКатта ўйинларда эса Яхшибоев самарали ҳаракатлари билан ажралиб турмади. «Брест», «Ислоч», «Динамо Минск», БАТЭ ва «Минск»ка қарши ўйинлар шулар жумласидандир.\nЯхшибоевнинг биринчи даврадаги «Энергетик» ва иккинчисидаги «Шахтёр»даги статистикалари солиштирилса, унинг солигорскликлар сафида жамоавий ўйинларда фаолроқ иштирок этгани, кўпроқ ассистлар амалга оширгани аён бўлади. Шу билан бирга алдаб ўтишлар сони сезиларли даражада камайган. Жасурбек жарима майдончасида камроқ тўп қабул қила бошлади, шунга яраша унда хавфли вазиятлар сони ҳам озайди.\nЖамоага мослашиб кета олмади\n«Шахтёр»да ўтган беш ойлик вақт Яхшибоевга мослашиш учун етарли бўлмади. Айтишларича, у жамоада деярли ҳеч ким билан мулоқот қилмаган, машғулотларда эса астойдил меҳнат қилмаган. Шунингдек, унинг «Рух»га қарши ўйиндан кейин жамоа етакчиларидан бири билан зиддиятга боргани ҳақида маълумотлар пайдо бўлди.\nСўнгги турга тайёргарлик кўриш ҳафтасида ўзбекистонлик футболчи номаълум сабабларга кўра, бир нечта машғулотларни ўтказиб юборган, аммо барибир асосий таркибда ўйинга чиққан, ўйиндан кейин эса ҳеч ким унинг юзида на хурсандчилик ва на мамнунликни кўрган (жамоа ўша ўйиндан кейин чемпионликни қўлга киритганди).\nСтадиондан футболчилар ва мураббийлар байрамни давом эттириш учун базага йўл олади, аммо Жасурбек улар билан бирга эмасди. Футболчи ҳатто ўша заҳоти жамоанинг ижтимоий тармоқдаги гуруҳини ҳам тарк этган ва Минскка йўл олган. Эртасига кунига ташкил этилган тақдирлаш маросимида ҳам уни ҳеч ким кўрмаган. Эҳтимол, олтин медал эгасига етиб ҳам бормаган бўлса керак.\nНима учун бундай бўлганини айтиш мушкул. Маълумотларга кўра, «Энергетик»да Артем Радков Яхшибоевга ижобий таъсир кўрсатган. «Шахтёр» эса футболчиларнинг инжиқликлари билан ўралашиб юрмайдиган топ-клуб.\nЯхшибоевнинг ёзда Солигорскка ўтиш ажойиб юриш ва «Шахтёр»нинг жиддий баёнотидек туюлганди. Жасурбекнинг, албатта, жамоага ёрдами тегди, бироқ кутилганича эмас. Нима бўлганда ҳам биз 2020 йилги мавсумни Яхшибоевнинг ёрқин ўйинлари билан ҳам эслаймиз.\nЖасур Беларусда ўз номини жуда тез танитди ва худди шу тезликда у ерни тарк этди, ҳатто чемпион бўлган клубида ҳеч ким билан хайрлашмади ҳам.\n«Барселона», Месси, Гвардиола, палов, севимли рақамлар ва Тошкент ҳақида Жасур Яхшибоев билан интервью\nКузга қолдирилган тўй, Беларусдаги қийинчиликлар ва Арвеладзе билан келишмовчиликнинг асл сабаби. Жасур Яхшибоев билан катта интервью\n22:20, 06.10.2020 153149\n23:07, 10.10.2020 86616\n23:57, 05.10.2020 79984\n10:10 Бугун 967\n10:07 Бугун 1933\n09:51 Бугун 1961\n09:30 Бугун 5558\n23:11, 15.01.2021 90051\n20:16, 15.01.2021 85771\n22:54, 15.01.2021 83439\n16:26, 15.01.2021 82251


Россия фазо кемаларининг бош конструктори коронавирусдан вафот этди\n20 октябр 2020, Тошкент вақти: 20:51\nЕвгений Микрин 1981 йилдан коинот дастурида иш бошлаган эди.\nРоссиянинг фазогир ёрдамида бошқариладиган коинот кемалари дастури бош конструктори Евгений Микрин коронавирусдан вафот этди. Хабарда айтилишича, 65 ёшли Микрин Москвадаги Коммунарка касалхонасида даволанаётган эди. Бу касалхонадаги беморларнинг барчаси коронавирусга чалинганлардир.\nРоссия фанлар академияси академиги Евгений Микрин 1981 йилда коинот дастурида ишлай бошлаган эди. У оддий инженерликдан бош конструктор лавозимигача кўтарилган.\n“Биз фундаментал фанни амалий коинот билан боғлаб турган асосий олимимиздан айрилдик”, деб билдирди ТАССга Россия фанлар академияси президенти Александр Сергеев.\nМикрин “Энергия – Буран” системаси умумий двигателини бошқариш дастур таъминоти, Халқаро коинот станцияси модулларини бошқариш, “Прогресс” ва “Союз” ракетлари бошқарув тизимлари устида ишлаган эди.


ИнтерФУТБОЛ :: ОФК: OЧЛ ғолиби энди 4 миллион доллар олади...\nОсиё футбол конфедерацияси қитъа клубларининг энг нуфузли мусобақаси бўлмиш Осиё Чемпионлар Лигаси ва ундан кейинги ўринда турувчи ОФК Кубоги мусобақасининг мукофот пулларини оширди. Бу ҳақда ташкилот расмий сайти хабар берди.\n«Локомотив» Чемпионлар Лигасида Қатарнинг энг кучли клуби билан бир гуруҳдан жой олди\nБунгача ОЧЛда ғолиб чиққан жамоалар 3 миллион АҚШ доллари олиб келаётган бўлса, эндиликда ғолиб 4 миллионга эга чиқади. Финалда тўп сурган жамоа эса 2 миллионлик бўлади. Қайд этиш керак, Ўзбекистон клублари шу вақтга қадар финалга етиб бора олмаган. Ҳозиргача «Пахтакор» ва «Бунёдкор» клубларига 2 мартадан ярим финалда тўп суриш бахти насиб қилган.\nТашкилот сўзларига кўра, мукофот пуллари борасида ОЧЛ фақатгина Европа Чемпионлар Лигасидан ортда. Қолган қитъа клублари ўртасидаги турнирлар бу борада Осиё қитъаси билан рақобатлаша олмайди.\nКеласи мавсум ОЧЛда «Локомотив», «Насаф» ва «Пахтакор» каби Ўзбекистон клублари иштирок этади. Агар улар гуруҳ босқичини муваффақиятли босиб ўтса, 100 минг долларга эга чиқади. Авваллари бу кўрсаткич 80 мингни ташкил этарди.\n«Пахтакор» Чемпионлар Лигасида «Ал-Гарафа»га, «Насаф» эса «Ал-Файсалий»га рақиб бўлди\nЧорак финалга етиб борилгани учун 150 минг доллар ваъда қилинган, ярим финал иштирокчилари эса 250 минг АҚШ долларини ўзиники қилиб олади.


18 май 2022, Тошкент вақти: 05:52\nДональд Трамп устидан бошланган жараёнда Сенатда қораловчи сифатида чиқаётган Намояндалар палатаси аъзолари\nАҚШ Конгресси юқори палатасида 9 февраль куни бир ой муқаддам Намояндалар палатаси томонидан “исёнга ундаганлик” иддаоси билан импичмент эълон қилиниши билдирилган собиқ президент Дональд Трамп устидан суд бошланади.\nШу йил 6 январида президент Трамп минглаб тарафдори олдида “сайлов ўғирланиши” ҳаракатини тўхтатиш чақириғи билан чиққанидан кейин митингнинг бир неча юз иштирокчиси Капитолий биносига бостириб кирганди. Бу пайтда Конгресснинг икки палатаси аъзолари Жо Байден ғалаба қозонган президент сайлови натижаларини тасдиқлаш ҳаракатида эдилар.\nИмпичмент жараёни бўйича сўнгги сўзни Сенат айтиши – собиқ президентни ё айблаши, ёки оқлаши керак.\nСешанба куни сенаторлар собиқ президентга импичмент эълон қилишнинг конституцияга нақадар мувофиқлигини бўйича дебат ва овоз бериш жараёнини ўтказадилар. Мамлакат конституциясида Оқ уйни тарк этган президентга импичмент эълон қилиш-қилмаслик имконияти ҳақида ҳеч нарса айтилмаган. Бу АҚШ тарихида мисли кўрилмаган ҳодисадир. Трампнинг адвокатлари унинг ҳимоясига икки далил келтирмоқдалар: улар собиқ президентни таъқиб қилиш конституцияга зид эканини ҳамда унинг чиқиши америкаликларга сўз эркинлигини кафолатловчи конституцияга киритилган биринчи ўзгартишлар билан ҳимояланганини айтмоқдалар.\nНамояндалар палатасининг айблов хулосасида Дональд Трампнинг чақириғи “президент томонидан ўтмишда содир этилган энг оғир жиноят – Қўшма Штатлар ҳукуматига қарши исён” экани айтилган.\nСобиқ президентни судлашга оид қарор Сенат аъзоларининг учдан икки қисми ёқлови билан қабул қилиниши мумкин, яъни бу чорани ёқлаб 17 нафар республикачи сенатор овоз бериши лозим бўлади. Бундай бўлиши эҳтимоли кам, чунки республикачи депутатларнинг кўпчилиги собиқ президентни таъқиб қилиш конституцияга зид эканини ишора қилганлар. Импичментни республикачи сенаторлардан 5 нафаригина ёқлаши мумкинлиги тахмин қилинмоқда.\nТрамп тарафдорлари бу жараённи сиёсий театр деб атасалар, собиқ президентнинг танқидчилари Конгресс унинг бу хатти-ҳаракатини қоралаб, Трамп учун бу лавозимга даъвогарлик қилиш йўлини ёпиб қўйиши лозимлигини таъкидламоқдалар.\nДональд Трамп Намояндалар палатаси томонидан икки марта импичмент эълон қилинган АҚШ тарихидаги ягона президент бўлди.


Мактаб директорининг найранглари — Huquq\nHome / / Мактаб директорининг найранглари\n11.04.2019\t, Жараён 263\n2018 йилнинг 13 июнь куни Президент Шавкат Мирзиёев Фарғона вилоятига ташриф буюрган эди. Халқ депутатлари ва вилоят фаоллари билан бўлган учрашувда туманлардан халқ вакиллари сўз олиб, туман иқтисодий-ижтимоий ривожи учун энг зарур бўлган масалалар ҳал қилинишида амалий ёрдам сўраганди.\nВидеоселектор тарзида ўтган йиғилишда Бувайда туманидан вакил сифатида ўша пайтда Бувайда педагогика коллежи директори бўлиб ишлаётган, Р.Қ. сўз олиб, туман, ҳатто вилоят ўқувчи-ёшлари учун бўшаб қолаётган педагогика коллежи биносида чет тилларини мукаммал ўргатишга ихтисослаштирилган махсус мактаб очишда амалий ёрдам сўраганди.\nФарғона вилоят ҳокимининг 2018 йил 18 июлдаги 357-сонли қарори асосида иш бошлаган мактабга икки ой давомида 1 та 2-синф, 1 та 3-синф, 1 та 4-синф, 2 та 5-синф учун жами 150 нафар ўқувчи имтиҳон асосида қабул қилиниши ҳақида эълон берилди.\n2018-2019 ўқув йили учун қабул бошланди. Р.Қ. филология фанларига ихтисослаштирилган давлат умумтаълим мактаби директори вазифасида ишлай бошлади.\nБарча ўқувчилар ўз ақли, билимига яраша балл тўплади. Жойлар сони чегараланганлиги учун энг яхши натижа кўрсатган 150 нафар ўқувчи танлаб олинди.\n2018 йилнинг сентябрь ойида директорнинг ҳузурига имтиҳондан ўта олмаган ўқувчиларнинг ота-оналари илтимос билан кела бошладилар. Р.Қ. яна битта қўшимча синф очиш учун Фарғона вилояти халқ таълими бошқармаси бошлиғи номига ота-оналардан ёзма ариза олди.\nДиректор бу орада талабгорларга қўшимча синф очилиши учун харажатлар борлигини айтади. Қизини шу ерда ўқитишни истаган С.Сулаймонов барча ота-оналардан 100 АҚШ долларидан йиға бошлайди.\nС.Сулаймонов 2018 йилнинг 13 сентябрида директорнинг ёнига келиб, А.Ҳамдамов ҳам Ҳасан-Ҳусан исмли эгизак фарзандларини шу ерда ўқитишни истаётганини айтади ҳамда А.Ҳамдамов томонидан бериб юборилган 100 АҚШ долларини унга беради.\nХудди шу пайтда Департаментнинг туман бўлими ва ДХХ ходимлари кириб, ундан 100 АҚШ долларини ашёвий далил тариқасида олишади. Р.Қ.нинг сумкаси холислар иштирокида текширилганида 404 АҚШ доллари ҳам чиқади.\nР.Қ. судда «сумкамдаги пул чет эл фирмасининг дори-дармонларини сотиб, топган пулим», деб кўрсатма берди.\nЖабрланувчи А.Ҳамдамов ўғиллари келажаги учун ҳар нарсага тайёрлигини, аммо оилавий аҳволи туфайли ҳар бир ўғлига 100 АҚШ долларидан бера олмаслигини айтиб, директорга 100 АҚШ доллари бериб юборганлигини, шунингдек, унга Р.Қ.нинг ўзи қўнғироқ қилиб, агар фарзандини ўқитиш истаги бўлса С.Сулаймоновга учраб қўйишини айтганлигини билдирди.\nСудда яна бир жабрланувчи Э.Тўлашев ҳам қизини шу мактабда ўқитмоқчи бўлганлигини, С.Сулаймонов келиб ундан қўшимча синф очиш учун озгина харажат қилишлари кераклигини айтиб, 100 АҚШ доллари олганлигини маълум қилди.\nФарзандини шу мактабда ўқитмоқчи бўлган Р.Эргашев ҳам айни юқоридаги гапларни такрорлади. У С.Сулаймоновга 795 минг сўм берганлигини таъкидлади.\nБувайда тумани жиноят ишлари бўйича судда У.Меҳмоналиев раислигида кўрилган бу ишда судланувчи Р.Қ. ЖКнинг 168-моддаси 3-қисми «в» банди ва 28,211-моддаси 1-қисми билан айбдор деб топилди. Унга ЖКнинг 57-моддаси қўлланиб, энг кам ойлик иш ҳақининг 15 баравари миқдорида жарима жазоси тайинланди.\nДепартаментнинг Бувайда туман бўлими бошлиғи


1. Корхонанинг ЭРИ калитидан фойдаланиш учун солиқ инспекциясининг ваколати борми? Давлат солиқ идораси ходимининг ушбу ҳатти ҳаракати қанчалик қонунга мос келади ва унга нисбатан қандай қонуний чора кўрилиши мумкин? 2. Корхонамиз ҳисоб рақамидан ечиб олинган маблағларни қандай қилиб қайтариб олишимиз мумкин? Бу ҳолатда бухгалтерия ўтказмалари қанақа тартибда акс эттирилади?\nКорхонамиз ходимининг мол-мулк солиғи суммаси солиқ инспекцияси ходимлари томонидан корхонамиз ҳисоб рақамидан ЭРИдан фойдаланган ҳолда ўзбошимчалик билан ечиб олинган. ЭРИ калитидан фойдаланиш учун ДСИ ходими корхонадан хеч қандай рухсат олмаган.\n1. Жисмоний шахсларнинг мол-мулкига солинадиган солиқ тўловчилари бўлиб мулкида солиқ солинадиган мол-мулки бўлган жисмоний шахслар ҳисобланади (СК 272-мод.).\nСолиқ тўғрисидаги қонун ҳужжатларининг принципларидан бири бўлиб солиқ солишнинг мажбурийлиги принципи ҳисобланади ва унга асосан ҳеч кимнинг зиммасига ушбу Кодексда назарда тутилмаган ёки унинг нормалари бузилган ҳолда белгиланган солиқлар ва бошқа мажбурий тўловларни тўлаш мажбурияти юклатилиши мумкин эмас (СК 6-мод.).\nЯъни жисмоний шахснинг солиқ тўлаш мажбуриятлари унинг иш берувчиси зиммасига юклатилиши мумкин эмас.\nСизнинг корхонангизга нисбатан солиқ қарзини мажбурий ундириш чоралари фақатгина корхонанинг ўзини солиқ қарзи мавжуд бўлса қўлланилиши мумкин.\nСолиқ қарзини мажбурий ундириш чоралари жисмоний шахсларга нисбатан қонун ҳужжатларида белгиланган тартибда суд ҳужжатлари асосида суд ижрочилари томонидан қўлланилади (СК 62-мод.).\nСолиқ тўловчининг hisobot.uz сайтидаги шахсий кабинетидан ўзбошимчалик асосида фойдаланиш, аниқса у орқали солиқ тўловчи номидан молиявий операцияларни амалга ошириш Давлат солиқ органлари ҳақли эмас.\nДавлат солиқ хизмати органлари мансабдор шахсларининг ноқонунинг ҳаракатлари устидан давлат солиқ хизматининг юқори турувчи органига (ДСБ ёки ДСҚ) шикоят беришингиз ёки судга мурожаат қилишингиз мумкин (СК 122-мод.).\nФуқаролик кодесининг 15-моддасига асосан Давлат органлари ёки ушбу органлар мансабдор шахсларининг ғайриқонуний ҳаракатлари натижасида фуқарога ёки юридик шахсга етказилган зарар давлат томонидан тўланиши керак. Давлат органлари мансабдор шахсларининг айби билан етказилган зарарларни қоплаш суднинг қарори билан шу мансабдор шахслар зиммасига юкланиши мумкин.\nСолиқ тўловчиларга ЭРИ берилишида hisobot.uz сайтидаги шахсий кабинетга кириш учун солиқ тўловчининг СТИРдан иборат бўлган стандарт маҳфий код (пароль) ўрнатилади.\nБундай каби ҳолатларни олдини олиш ҳамда солиқ тўловчининг шахсий кабинетидан рухсатсиз фойдаланишдан ҳимоя қилиш чораларини кўриш мақсадида, сайтдаги шахсий кабинетга кириб «Сервис» менюдан фойдаланган ҳолда жорий паролни бошқа янги паролга ўзгартиришни тавсия қиламиз.\n2. «Давлат солиқ хизмати тўғрисида»ги ЎзР Қонунига мувофиқ солиқ органлари зиммасига солиқларни Давлат бюджетига, давлатнинг мақсадли жамғармалари ҳамда бюджетдан ташқари жамғармаларга тўлиқ ва ўз вақтида тушишини таъминлаш чораларини кўриш ва бу борада чора-тадбирларни амалга ошириш вазифалари юклатилган.\nУларни амалга ошириш мақсадида солиқ идораси ходимлари солиқ қарзи мувжуд бўлган жисмоний шахснинг иш берувчисига мурожаат қилиб, жисмоний шахсни солиқ қарзларини унинг иш ҳақиси ҳисобидан тўлаб беришни илтимос қилишлари мумкин. Ушбу харакатлар фақат ихтиёрий равишда иш берувчи ва унинг ишчиси келишилган ҳолда амалга оширилади. Бунинг учун жисмоний шахс ўз иш берувчиси номига келгуси иш ҳақи ҳисобидан унинг солиқ қарзларини тўлаб беришни сўраб ёзма ариза бериши лозим.\nБу ҳолатда ушбу операцияларни бухгалтерия ҳисобида қуйидаги тартибда акс эттириш мумкин:\n1. Ишчининг солиқ қарзи ҳисобига тўловни амалга ошириш:\n- дебет 6990 «Бошқа мажбуриятлар»;\n- кредит 5110 «Ҳисоб-китоб счёти».\n2. Тўланган суммани ишчининг иш ҳақидан ушлаб қолиш:\n- дебет 6710 «Меҳнат ҳақи бўйича ходим билан ҳисоблашишлар»;\n- кредит 6990 «Бошқа мажбуриятлар».


UzDaily.uz: O‘zLiDeP: Муаммоларга ечим топилмоқда \nO‘zLiDeP: Муаммоларга ечим топилмоқда\n2017-й. 12-октябрь 20:46\nТошкент, Ўзбекистон (UzDaily.uz) -- O‘zLiDeP Самарқанд вилоят Кенгаши Нуробод туманидаги “Олға” маҳалласида навбатдаги сайёр қабулни ташкил этди.\nҚабул давомида аҳолидан уй-жой олиш, уй қуриш учун ер ажратиш, моддий ёрдам тайинлаш, тадбиркорликни йўлга қўйиш каби масалалар бўйича мурожаатлар кўриб чиқилди. Фуқаролар ўзларини қийнаётган муаммолар юзасидан бевосита тегишли соҳа раҳбарларга мурожаат қилиш ва улардан жавоб олиш имконига эга бўлишди.\nМурожаатларнинг аксарият қисми жойида ечимини топган бўлса, қўшимча ўрганиш ва вақт талаб қиладиган мурожаатлар бўйича мутасадди идора ва ташкилотлар вакилларига тавсиялар берилди.\nҚабулда иштирок этган Туркман Тоштемиров 15 мингдан зиёд фуқаро истиқотмат қилаётган маҳаллада қишлоқ врачлик пункти фаолият юритаётган бўлсада, беморларнинг ётиб даволаниши учун тиббий муассасага жуда эҳтиёж борлигини таъкидлади. Шунингдек, малакали тиббиёт ходимлари зарурлиги муаммосини ҳам қайд этди.\nПартия ходимлари ва O’zLiDeP депутатлик гуруҳлари мазкур масала юзасидан туман тиббиёт бирлашмаси раҳбарига мазкур муаммони ўрганиш ва тегишли таклиф тайёрлашни тавсия этишди. Шунингдек, мазкур масала O’zLiDeP депутатлик гуруҳи томонидан халқ депутатлари Нуробод туман Кенгаши сессиясига киритилиши маълум қилинди.\nСайёр қабулда “Олға” маҳалласида яшовчи Бахтигул Дўланованинг мурожаати ҳам ижобий ҳал этилди. У қабул давомида оилавий шароити оғирлиги боис уйининг том қисми ямашга имкони йўқлигини айтди. “Олға” МФЙ раиси фуқарога маҳалладан моддий ёрдам ажратиш ва ҳашар йўли билан уй томини таъмирлаб беришни ваъда қилди. Шунингдек, қишлоқ оқсоқоли Эргаш Қаршиев томни ёпиш учун Б.Дўлановага ҳомийлик йўли билан 40 дона шифер олиб берадиган бўлди.\nҚабул давомида кўтарилган барча масалалар юзасидан чора-тадбирлар белгиланиб, ижроси назоратга олинди.


Шерзод Шерматов: Болани пул топишга ўргатиш ёмон нарса эмас\nПул ёмон нарса эмас. Бой бўлсангиз, кўпроқ одамга ёрдам бера оласиз, кўпроқ одамга яхшилик қила оласиз, дея болани пул топишга ўргатиш борасидаги фикрлари билан ўртоқлашди Шерзод Шерматов.\nБугун, 3 февраль куни Британия Кенгаши томонидан ташкил этилган «Ўзбекистон олий таълимида ижодий тадбиркорликка ўқитиш интеграцияси» конференцияси бўлиб ўтди.\nТадбирдан кейин Kun.uz мухбири Халқ таълими вазири Шерзод Шерматов билан суҳбатда бўлди.\n– Экспертлар Буюк Британияда ижодий тадбиркорлик бугунги кунда иқтисодиётнинг катта улушини ташкил этаётганини таъкидлашди. Айтинг-чи, Ўзбекистонда таълим тизимига ижодий тадбиркорликни татбиқ этишда яна қандай ишлар амалга оширилиши керак?\n– Биринчидан, [ижодий тадбиркорлик учун] имконият очиляпти. "Илм-маърифат ва рақамли иқтисодиётни ривожлантириш йили" дегани ижодий тадбиркорлик учун имконият очади. Чунки президентимиз томонидан асосий масала қўйилди: интернет инфратузилмасини ривожлантириш. Мактабларнинг ҳаммаси икки йилда кенг полосали интернетга улаш.\nИккинчидан, [тадбирдаги чиқишим давомида] оддий бир мисол келтирдим. Америкадаги 9 ёшли видеоблогер бола 1 йилда 26 миллион доллар ишлабди. У фақат расмларини жойлаштирган, ўйинлар ўйнаган ва шунинг орқасидан 26 миллион доллар ишлаяпти. Бу болани бизнинг 10 ёшли боладан нима фарқи бор? Инглиз тили. Шунинг учун ҳам Америка Қўшма Штатлари ва Англия билан бирга ўқитувчиларнинг малакасини оширяпмиз.\nКейингиси – интернетга upload (маълумотларни узатиш – таҳр.) қилиш учун имконият. Жойларда download (юклаш), Youtube`ни кўришда қийинчилик бўлиши мумкин, лекин битта видеони upload қилиш қийинмас, амаллаб қилса бўляпти.\nЯна бир муаммо бор эди: ўша ерда ишлаган пулини бизнинг банкка олиш. Бу масалада президентимиз мурожаатномада банк тизимини тубдан ислоҳ қилиш кераклигини айтдилар. Масалан, Paypal`да аккаунт очиш ёки Visa картага Америкадаги YouTube`дан пул олиш имконияти. Мана буни амалга ошириш керак. Бу соҳада банкирларимиз ишлашган, бу ҳам бўляпти. Конвертация очилганининг ўзи жуда катта имкониятлар беради. Яқинда бу ҳам «юриб кетади».\nКейингиси – жамиятимиз шунча йил социализмда яшаган. Мана масалан, бу ҳақида битта пост қўйсам ҳам, унинг тагида изоҳлар кўряпман: «Эй вазир, ноинсоф, сен нима учун пул ҳақида гапиряпсан». Яъни болани пул топишга ўргатиш дегани худди бир салбий, ёмон нарсадек. Пул ёмон деган табиат билан биз узоққа бормаймиз. Пул топиш ёмон бўладиган бўлса, биз фақат камбағал давлатга айланиб қоламиз.\nПул ёмон нарса эмас. Бой бўлсангиз, кўпроқ одамга ёрдам бера оласиз, кўпроқ одамга яхшилик қила оласиз. Жуда катта баҳсларга сабаб бўлган китоб бор, Роберт Киосакининг «Бой ота, камбағал ота» китоби. Айтмоқчи бўлган нарсам: шу нарсани қанча ёмон кўрганингиз сари ўша нарсага бораверасиз. Пулни ёмон кўрсангиз, пул сиздан қочади. Бу нарсани айтсам, эски дунёқарашдаги одам мени албатта тошбўрон қилади. Лекин бу нарсани секин тушуниб бориш керак.\nХалқ таълими вазирининг фикрича, болаларни қизиқтирадиган нарсалардан унумли фойдаланиш керак.\n«Бола кичик ёшлигида креатив бўлади. Мактаб унинг ижодкорлигини ўлдириши эмас, ундаги ижодкорликни ривожланишига имконият яратиб бериши керак», – дейди у.\nШерматов президент томонидан илгари сурилган беш ташаббус муҳим аҳамиятга эгалигини таъкидлади.\n«Бунинг ортида жуда катта маъно бор. Бола санъат, расм чизиш, мусиқага қизиқса, буларнинг бари ижодкорликка олиб келадиган нарсалар.\nИжодкорликка олиб келадиган яна бир нарса – кўп миллатли эканимиз, маданиятнинг хилма-хиллиги. Турли хил маданият вакилларига битта иш берилса, улар бу [масалани] тезроқ ечади. Бу исботланган факт. Болаларни кўпроқ soft skills, ўзаро ҳамкорлик, тадбиркорликка ўргатишимиз керак», – деди Халқ таълими вазири.\nШерзод Шерматов Марказий банк, Халқаро Молия Корпорацияси билан ҳамкорликда мактабларда молиявий саводхонлик фанларини ўқитиш, Global money week («Бутунжаҳон пул ҳафталиги») тадбирлари бўйича режалар кўриб чиқилаётгани ҳақида ҳам маълумот берди.


Бир куни Хузоъа қабиласидан Умму Анмар исмли аёл Маккада хизматкор сотиладиган бозорга борди. Аёлнинг бирор ғулом сотиб олиш, уни ишлатиб пул топиш нияти бор эди. У бозорни айланар экан, миқти гавдали, ақллилиги ва туғма иқтидори сезилиб турган бир болага кўзи тушди. У ғуломни сотиб олди, бирга йўлга тушишди. Умму Анмар йўлда боладан сўради: – Исминг нима, болакай? – Ҳаббоб, – деб жавоб берди у. – Отангнинг исми нима? – Ал-Арат, – деди Ҳаббоб. – Қаердансан? – Нажддан. – Демак, ҳақиқий араб экансан-да, – қизиқсиниб сўради аёл. – Ҳа, бани Тамим қабиласиданман. – Қандай қилиб Маккадаги қул сотувчилар қўлига тушиб қолдинг? – Қишлоғимизга бадавий қабилалардан бири ҳужум уюштирди. Улар қўйларимизни ҳайдаб кетишди, аёлларни ва болаларни асир олишди. Мен ҳам асир олинган болалар ичида эдим. Қўлдан-қўлга ўтиб, охири Маккага олиб келишди. Шу тариқа сизга учраб қолдим.\n* * * Умму Анмар ёш ходимига қилич ясашни ўргатиш учун уни маккалик аслаҳа ясайдиган темирчилардан бирига шогирд қилиб берди. Зийрак бола бу ҳунарнинг бор санъатини тезда эгаллади. Ҳаббобнинг ўзи ҳам улғайди, чиниқди. Умму Анмар унга устахона очиб берди, керакли асбоб-ускуналар сотиб олди ва ходимининг қилич ясаш санъати фойдасини кўра бошлади. * * * Тез орада Маккада Ҳаббобнинг шуҳрати ортиб кетди. У моҳир уста бўлиб етишгани учун ҳамма у ясаган қиличларни қўлга киритишга ҳаракат қилар эди. Ўзи ёш бўлишига қарамай, Ҳаббоб мулоҳазакорлик ва кексаларга хос донолик билан ажралиб турарди. У кўпинча ишларини тугатар экан, бошидан оёғигача иллатга ботиб кетган қавмдошлари ҳақида хаёл сурар эди. Ўша пайтдаги араблар ҳаётини чулғаб олган жаҳолат уни даҳшатга соларди. У ўзига ўзи: «Қачонлардир бу зулматли тун охирига етади», деб қўяр эди. Ҳаббоб ўша кун тезроқ келишини интизор кутар, жоҳиллик зулмати ўрнини эътиқод нури эгаллашини ўз кўзи билан кўришни орзу қилар эди. Ҳаббоб узоқ кутмади. Ҳошимийлардан бири Муҳаммад ибн Абдуллоҳ соллаллоҳу алайҳи васаллам орқали бу нур етиб келганига гувоҳ бўлди. Аллоҳ элчисининг ҳузурига бориб, унинг дилларни забт этувчи ва нурга тўлдирувчи сўзларини эшитиб, ўзи кутган саодатли замон келганини тушунди. Ҳазрати Муҳаммад соллаллоҳу алайҳи васалламга қўлини узатиб, Аллоҳдан ўзга илоҳ йўқлиги, Муҳаммад алайҳиссалом Унинг бандаси ва Расули эканига иймон келтирди. Шундай қилиб, Ҳаббоб ибн Арат розияллоҳу анҳу Ислом динини қабул қилган Ер юзидаги олтинчи киши бўлди. Ҳатто бу ҳақда: «Бирмунча вақт Ҳаббоб Исломнинг олтидан бир қисми бўлиб турди», ҳам дейишади. * * * Ҳаббоб мусулмон бўлганини ҳеч кимдан яшириб ўтирмади. Аммо Умму Анмар буни эшитган заҳоти қаттиқ ғазабга минди. Укаси Сибаъа ибн Абдулуззони ёнига олиб Ҳаббобнинг олдига жўнашди. Йўлда уларга Хузоъа қабиласининг бир гуруҳ ёшлари қўшилишди. Келиб қарашса, Ҳаббоб иш устида экан. Устахонага биринчи бўлиб кирган Сибаъа: – Сен ҳақингда бир хабар айтишди, бунга ҳатто ишонгимиз ҳам келмаяпти, – деди. – Қанақа хабар экан? – қизиқиб сўради Ҳаббоб. – Айтишларича, сен муртад бўлиб, ўз динингни рад этибсан, бани Ҳошим қабиласидан қандайдир одамга эргашган эмишсан. Бунга жавобан Ҳаббоб хотиржамлик билан бундай деди: – Мен асло муртад бўлганим йўқ. Мен мутлақо шериги бўлмаган ягона Аллоҳга иймон келтирдим. Мен сизларнинг бут-санамларингиздан воз кечдим, Муҳаммад алайҳиссалом Аллоҳнинг қули ва элчиси эканига шоҳидлик бердим… Бу сўзлар Сибаъа ва шериклари қулоғига етиб бориши билан ҳаммалари Ҳаббобга ташланишди ва қўлларига илинган нарса билан уни калтаклай бошлашди. Уста шўрлик калтаклар зарбидан охири ҳушини йўқотди. Умму Анмарнинг ғуломи бошига солган кўргиликлар ҳақидаги хабар яшин тезлигида бутун Маккага тарқади. Одамлар Ҳаббоб жасоратига қойил қолишди. Чунки бунгача Муҳаммад алайҳиссалом издошларидан ҳеч ким ўз Исломини очиқ эълон қилишга ботинмаган эди… * * * Ясриблик ансорлар Ҳаббоб ибн Арат розияллоҳу анҳуни дўстона кайфиятда ва меҳмондўстлик билан қарши олишди. У ҳаётида биринчи марта узоқ йиллардан бери излаб юргани руҳий хотиржамликни қалбида туйди. У Пайғамбар алайҳиссалом билан ҳеч қандай тўсиқ-қаршиликсиз мулоқот қилиш бахтига муяссар бўлганидан жуда мамнун эди. Ҳаббоб Сарвари коинот билан Бадр муҳорабасида қатнашди. Уҳудга қилинган юришда ҳам у Пайғамбаримиз ёнларида бўлди. Бу тўқнашувда ўзига қаттиқ зулм ўтказган Сибаъанинг «Аллоҳнинг арслони» Ҳамза ибн Абдулмутталиб қўлида ҳалок бўлганини кўрди. * * * Ҳаббоб Хулафои рошидин ҳукмронлиги даврини бошдан кечириб, узоқ яшади. Кўп йиллар фақирликда ҳаёт кечирган саҳобий умри охирида шунчалик кўп олтин-кумушга эга бўлдики, буни ҳатто орзу ҳам қилмаган эди. Аммо у бу бойликни жуда қизиқ йўл билан тасарруф қилар эди. Дирҳам-динорларини уйининг белгиланган маълум жойига ташлаб қўяр, буни билган муҳтожлар ва камбағаллар уйга эркин кириб, эҳтиёжларига яраша пулни бемалол олиб чиқиб кета олишар эди. Унинг дўстлари бундай ҳикоя қилишади :«Ҳаббоб қаттиқ бетоб бўлиб, ўлим тўшагида ётар эди. Олдига кирсак, «Манави ерда саксон минг дирҳам пулим бор, Аллоҳга қасамки, мен ҳеч қачон пул беркитмаганман ва уни ҳамиша муҳтож кишиларга берганман», деди-ю, йиғлаб юборди. Биз йиғиси сабабини сўрадик. Шунда у: «Кўпгина тенгдошларим дунёда ҳеч нарсага эришмай ўтиб кетишди, мен эса кўп нарсани қўлга киритдим, бунга жазо берилмасмикин», деб қўрқаман», деди . Ҳаббоб ибн Арат розияллоҳу анҳу бандаликни бажо келтирганида Али ибн Абу Толиб каррамаллоҳу важҳаҳу унинг қабри устида бундай деди: «Аллоҳ Ҳаббобни раҳмат қилсин, у Исломни кўнгилли равишда қабул қилди, чин дилдан Ясрибга кўчди, саҳобийга хос умр кўрди… Тақво йўлидагиларга Аллоҳнинг мукофоти бўлсин!»


Бизни еб битираётган маъракалар - zarnews.uz\nБизни еб битираётган маъракалар\nБундан роса 50 кун олдин ён қўшнимиз 76 ёшида вафот этди. Жанозани ўтказиб 3 кундан кейин "Худойи" қилишди. Бир қўй сўйилди. 30-40 кило гуруч дамланди. Шунга яраша жой ҳозирланди, дастурхон тузалди.\nКейин 40 кунгача, яъни "қирқи чиққунча" ҳар пайшанба, якшанба кунлари бу хонадонда фотиҳахонлик бўлди. Шунга қараб ҳар пайшанба, якшанба кунлари дастурхон тузалиб одам кутилди.\nМаҳалламиз одамлари жанозада қатнашди, "Худойи"да қатнашишди, камига эса яна икки-уч мартадан фотиҳага келишди. Ниҳоят жанозадан қирқ кун ўтиб "Қирқ" эҳсони бўлди. Яна битта қўй сўйилди, 30-40 кило гуруч дамланди. Шунга яраша жой ҳозирланди, дастурхон тузалди.\nШу билан вафот этган чолнинг ўғли фотиҳага келувчилардан қутилди.\nАммо, кеча пайшанба куни қарасам туш пайтида қўшнимнинг хонадонидан аза маросимига монанд кийинган бир гуруҳ маҳалладош аёллар чиқиб кетишаяпти. Улар фотиҳага келишган. Марҳумни қабрга қўйиб келишганига 50 кун бўлаяпти. Эркаклар "Қирқ"ни ўтказиб фотиҳахонликни тугатишди. Аммо аёлларни фотиҳахонлиги мана 2 ойда ҳам тугамаяпти.\nСиз тарафларда қандайлигини билмадим-у, аммо, биз тарафларда аёллар жанозадан 2 ой ўтказиб ҳам пайшанба ва якшанба кунлари аза бўлган хонадонга такрор-такрор фотиҳахонлик қилиш учун бораверадилар. Ҳозирча уларни бу ишдан қайтарадиган ҳеч ким топилмаяпти. Мабодо қайтаришса ҳам "бормасам фалонча (азадор аёл) хафа бўлади" деб ҳам қўйишади.\nЎз навбатида азадор хонадон аёллари ҳам агар маҳалла аёллари фотиҳага бир бориб қайта боришмаса "фалончани оқибати йўқ, фотиҳахонликка бир марта келиб, қайта келмай кетди" деб гина ҳам қилишади.\nБошқа жойларни билмадим-у, биз тарафларда бундай ишлар мажбурият даражасига чиқиб бўлган. Аза бўлган хонадон аҳиллари жанозадан кейин ҳамма ишини йиғиштириб эркакларни қирқ кун, аёлларни эса 60 кун атрофида ҳар пайшанба, якшанба кунлари дастурхон тузаб фотиҳахонларни кутишга мажбур.\nБундай ишлар бойлар ва ўртаҳолларга билинмас, аммо қўлида тайинли пули йўқлар, амаллаб кун кўрадиганлар қийналиб қолишаяпти.\nБоласи касал, аёлининг мазаси йўқ. Шароити ҳаминқадар. Қўлида пули йўқ. Ана шундай ҳолатда ҳам ўша хонадондан кимдир вафот этиб қолса, ўша хонадон қарз олиб бўлса-да, аза маросимларини ва икки ойлаб чўзиладиган фотиҳахонликни ўтказишга мажбур.\n"Ўтказмаса нима бўлади? Айб ўзида" дейсизми?\nТўғри, айб ўзида бўлгани ҳам бор, буни инкор қилмайман. Аммо, биз тарафларда шундай одамлар ҳам яшашади-ки кимдир, қўли калталиги сабаб бўлиб вафот этган отасини ёки онасини бирон маъракасини ўтказа олмаса ёки кечиктирса элнинг ичида "сен онангни ёки отангни фалон маъракасини нега ўтказмадинг?" деб сўроққа тутадиганлар ёки "сен отангни ёки онангни фалон маъракасини ўтказа олмагансан" деб камситиб, таъна қилиб гапирадиганлар бор.\nАна шундай ҳолатда "Ҳой фалонча, ўтир буёққа. Сени ўзи шароитинг оғир. Онангнинг ёки отангнинг фалон маъракасини ўтказишинг шарт эмас, ундан кўра касалманд болангга, мазаси бўмаётган аёлингга қара, рўзғорингнинг кам-кўстига қара" дейиш ўрнига, аксинча "маъракаларни қачон ўтказасан?" ёки "нега ўтказмаяпсан?" деб сўроққа тутадиган инсонларни қандай тушуниш мумкин?\nМаъракаларни қисқартириш, енгилроқ ўтказиш бўйича имомлар қанча гапиришади, маҳалла раислари тарғиб қилишади. Аммо бу гаплар ҳеч кимга таъсир қилмаяпти. Энди бизга меъёр белгиланган қонун керак, деб ўйлайман.\nТўйларни-ку одамлар бироз йиғиниб қилишар, аммо аза тўсатдан бўлиб қолади. Шундай экан биринчи навбатда ошиқча эҳсонлар ва фотиҳахонликни йўқотиш керак. Акс ҳолда аза бўлган хонадон жаноза ўтганидан кейин икки ой ўтса ҳам фотиҳахон аёллардан қутилмайди.\nБу гапларни нега ёзаяпман? Сабаби, халқимиз ўта маъракапараст бўлиб кетди. Касал боласи ёки касалманд хотини ўлса ўлиб кетаверсин, аммо у олдин турли маъракаларни бошқалардан кам қилмай ўтказиши керак. Онасини даволатиш керак, укасининг рўзғори ўта хароб, сингилларининг турмуши ҳам ҳаминқадар, йўқ, у аза маъракаларини бошқалардан кам қилмай ўтказиши шарт.\nСиз нима десангиз денг, аммо мен бу элни, бу халқни кераксиз маъракалар еб битираяпти, дейман.\nЭнди ақлни ишлатиш, вақти келмадими яхшилар?


Facebook’да энг оммалашган 50 та бренд\n17:07 / 25.05.2016\nБугунги кунда кўп фойдаланилаётган, аниқроғи, оммабоп ижтимоий тармоқлардан бири бўлган Facebook’да Business Insider томонидан 50 та ижодий бренд тақдим этилди. Энди Facebook’даги ҳар бир фойдаланувчи ушбу тақдим этилган брендларни ўз хоҳишига кўра саҳифасида ўрнатиш имкониятига эга бўлди.\nNike спорт услубидаги бренд ўз мухлисларини илҳомлантириб, саҳифасида акс этишига замин яратади. Ушбу бренд тақдим этаётган фотосуратлар фойдаланувчиларга томоша қилиш баробарида энг ёққан муқовани танлаш имкониятини беради.\nAdidas Originals бренди эса тарғиб қилинган видеодан қандай қилиб фойдаланишни кўрсатади. Шунингдек, саҳифа орқали энг охирги ва архивда сақланиб қолган видеолавҳа ва видеороликларни бемалол очиб кўриш мумкин. Шунингек, чат орқали фирмалар ишлаб чиқарган маҳсулотларни махсус бириктирилган чат орқали муҳокама қилиш имкониятини беради.\nБиргина энг катта автомобиллар дунёсида дўстлар билан бўлишиш мумкин бўлган етарли қизиқарли контентлар мавжуд бўлиб, видеороликлардан, қайноқ фотосуратларгача Volkswagen саҳифасида мавжуд. Ушбу саҳифанинг мақсади тоборо янги нусхалари яратилаётган замонавий ва афсонавий автомобилларни реклама қилиш ва улар ҳақида қизиқарли маълумот беришдир.\nРўйхатдаги иккинчи автомобиль маркасига келсак, BMWнинг фейсбук саҳифасидаги мухлисларининг сон-саноғи йўқ. Ушбу саҳифа орқали фейсбук фойдаланувчилари янги автомобиллар маркаси, техник ҳолати ҳақида батафсил маълумотга эга бўлиб борадилар.\nФейсбук саҳифасидаги Lexus бренди компаниянинг мутлақ юзи ҳисобланади. Саҳифада ўрнатиш мумкин бўлган брендда ушбу автомобил маркасининг сўнгги нусхалари суратлари ўқувчиларни ўзига жалб этиб боради.\nАвтомобиль мухлисларининг деярли барчаси ушбу Формула 1 автомобилига қизиқишини инобатга олган ҳолда, бренд ишлаб чиқарувчилари доимий равишда саҳифада маълумотлари ва муқова суратларини янгилаб боради.\nConverse дунёда пойабзал ишлаб чиқарувчи етакчи корхоналардан бири бўлиб, ўз саҳифасида акс этган турли реклама ва акциялари билан фейсбук фойдаланувчилари, шунингдек, ашаддий мухлисларини қизиқтириб боради.\nGap бренди орқали эса фейсбук фойдаланувчилари қандай қилиб ёрлиқлардан фойдаланиш, иловалар яратиш, бу борадаги тадбиркорликни олиб бориш ҳақида маълумот олади. Бу эса махсус мижозлар учун яхшигина қўл келувчи саҳифа бўлиб хизмат қилади.\nH&M кийимлар дўкони охирги ва замонавий коллекциялар, хилма-хил фотосуратлари билан абонентларни ўзига жалб этади. Саҳифада H&M компанияси моделлари, чиройли кийим-кечаклар тўғрисидаги энг қизиқарли маълумотлардан хабардор бўлиб бориш мумкин.\nЭҳтимол сизга жинси ёқмас, аммо бу матодан тикилган кийим-кечаклар исталган фаслда қўл келишини инкор этолмайсиз. Шундай экан, саҳифани Levi's жинсидан тикилган матоларда намоён бўлувчи моделлар, мода тенденцияси ҳақида охирги видеоролик ва маълумотлар тўлдириб боради.\nҚизиқарли хабар, янгиликлар, охирги кўринишдаги коллекцияларини намойиш этиш учун Victoria's Secret бренди фейсбук ҳам саҳифасини танлади.\nRed Bull тақдим этаётган DC Shoes пойабзаллари экстремал спорт тури билан ўзаро узвий боғлиқ бўлиб, замонавий ва образли ҳаёт тарзининг муҳим бўлаги сифатида ўрин эгаллайди. DC Shoes томонидан тақдим этилаётган спорт услубидаги пойабзалларнинг янги кўринишлари ҳайратга солиб боради.\nLacoste саҳифаси энг қизиқарли ва ёрқин рекламалар ифодаланган фотосуратлари билан биргаликда, ушбу компания томонидан ишлаб чиқарилаётган маҳсулотлар ҳақида маълумот бериб борилади. Доимий равишда қизиқарли мультмедиялар тақдим этилиб турилади.\nLouis Vuitton модалар уйи саҳифа учун танлаган аъло даражадаги муқовалар, компания томонидан яратилган маҳсулотлар ҳақида маълумотларни таклиф этади.\nDesign You Trust ўз товар белгисини реклама қилувчи фотосуратларни фейсбук саҳифасида жойлаштириб бориш учун - пиктограмма дастурини танлади. Бу дастур саҳифада товар белгиларини ранг-баранг тарзда ёритилишида муҳим роль ўйнайди.\nM&Ms бренди ўзининг мозайкали муқоваси билан миллионлаб мухлисларни жалб этиш баробарида ушбу панелнинг бир қисмига айланиш учун саҳифада M&Ms брендини ўрнатишнинг ўзи кифоялигини исботлайди.\nSharpie ғайритабиий карикатура ва суратлари билан фейсбук саҳифасида ифода топиб боради.\nУшбу камера қандай қилиб сифатли суратлар олиш мумкинлиги, фотоаппаратнинг бошқа янги моделлари ва техник ҳолати ҳақидаги маълумотлардан саҳифа орқали хабардор бўлиб борасиз.\nPringles бренди ўз саҳифасини чипсларнинг яратилиши тарихи, компаниянинг вужудга келиши билан боғлиқ бўлган қизиқарли ва ҳазил аралаш маълумотлари билан тўлдириб боради.\nУшбу бренд ўз саҳифасида Олимпия ўйинлари ва бошқа тадбирлардаги иштироки билан боғлиқ бўлган қизиқарли маълумотлар, акциялар, мультмедия ва роликларни тақдим этиб боради. Саҳифа аъло даражада ишлайди ва домий равишда янгиланиб боради.\nУшбу қандолат компанияси ўзининг фейсбукдаги саҳифасини доимий равишда янгилаб бориш баробарида тарихи, компания билан боғлиқ бўлган бошқа қизиқарли маълумотларни тақдим этиб боради. Шунингдек, машҳур хонандалар томонидан тақдим этилган қўшиқлар ҳақида ҳам ушбу саҳифа орқали маълумот олиш мумкин.\nBen & Jerry's бренди ҳафта давомида ижод мухлисларни доимий равишда ўзининг рекламалари акс этган қайноқ суратлари билан қизиқтириб боради.\nУшбу йирик қандолат компанияси бошқа қандолат компаниялардан фарқли ўлароқ биринчилардан бўлиб ўзи ҳақидаги рекламаларни жойлаштиришда ижтимоий тармоқдан фойдаланишни бошлаган. Ушбу бренд қизиқарли акция ва маълумотлар билан жалб этиб боради.\nSubway компанияси ўзи тайёрлаб келаётган янги турдаги сендвич ва бошқа маҳсулотлари ҳақида абонентларни таништириб боради. Совғалар қўйилган конкурслар, қизиқарли хабарлар мухлисларга манзур бўлади.\nУшбу бренд ўттиз миллионга яқин мухлислари фейсбукда дўстлари билан бўлишиши учун ўзининг янги кўринишларини тақдим этиб боради. Фейсбук саҳифасида компания томонидан тақдим этилаётган янги турдаги печеньеларни реклама қилувчи суратлар жойланиб боради.\nУшбу ном остидаги шоколадли кремни севиб истеъмол қилувчи ашаддий мухлислар фейсбукдаги саҳифаси орқали компания тарихи ҳақидаги маълумотлар, камондан ўқ отиш ва қиличбозлик олимпиада ўйинлари билан боғлиқ бўлган бошқа фотосуратлардан баҳраманд бўлиб борадилар.\nБу бренд таомлар муҳрланган суратларни хуш кўрувчилар учун бўлиб, қизиқарли маълумотларни тақдим этиб боради.\nУшбу бренд, биринчи галда, ўз муқовасида спорт ва соғлом ҳаёт образини ифодалайди. Компания ўз брендини доимий равишда янгилаб туради. Спорт турлари ифода топган суратлар ва видеороликлар намойиш этиб борилади.\nУшбу бренд турли ёрлиқ ва иловалари билан фейсбук фойдаланувчиларида ёқимли таассурот қолдириб боради.\nЭнергетик шарбат ифода топган суратлар, жумладан, спорт олами ва спортчилар ҳаёти ҳақидаги қизиқ маълумотлар ушбу бренд орқали тақдим этиб борилади.\nЯқинда ушбу бренд фейсбукда 3D кўринишида тақдим этилди. Бренд қизиқарли ва кулгули иборалар, мантиқий савол жавоблар, турли кўнгилочар интернет ўйинларни тақдим этиб боради.\nУшбу шарбат бренди ўзининг бугунги кундаги 12 миллионга яқин бўлган мухлисларини ўз саҳифасида чоп этилган қизиқарли хабарлари, танишиш ва дўстлашиш имкони билан ўзига тортади.\nБиринчи галда бренднинг асосий мақсади бой тасвирий материалларни моддий томонлама қўллаб-қувватлашга қаратилган. Иккинчидан, компания тарихи билан боғлиқ бўлган маълумотлар қизиқарли равишда жойлаштирилиб боради.\nУшбу бренд доимий равишда янги суратлар тақдим этиб борсада, саҳифа муқовасини тез тез янгилаб бормайди.\nSamsung ўз бренди орқали тақдим этаётган маҳсулотлари савдосини фейсбук орқали фаол даражада олиб боради. Саҳифа орқали Samsung маҳсулотларига тегишли бўлган қизиқарли матн ва ҳикоялардан хабардор бўлиб борувчи мухлислар, ташкил этилган қизиқарли конкурсларда ҳам иштирок этиб, Samsung маҳсулотларини қўлга киритиш имкониятига эга бўладилар.\nОдамларни бир бири билан боғлаб, таништирувчи, мулоқот имконини берувчи ижтимоий тармоқнинг бир тури бўлган Skype фейсбук саҳифасида оддий кўринишда ифода топади.\nУшбу саҳифа сизга қизиқарли графикали суратлар, статистик маълумотларни тақдим этиб боради. Фойдаланиш давомида ушбу саҳифанинг қизиқарли эканлигига ўзингиз амин бўлиб борасиз.\nPlayStation ўз саҳифаси орқали фейсбук мухлисларига янги ўйинларни скриншот қилиш орқали ўрганиш йўлларини ўргатади.\nУшбу бренд ўз саҳифасида ҳаётда акс этган қизиқарли дақиқалар ва ушбу онлар мухрланган суратларни тақдим этиб боради.\nLivestrong саҳифаси ўзи ҳақидаги қизиқарли суратлар билан биргаликда мухлисларни ўзига жалб этувчи блоглари билан ажралиб туради.\nУшбу бренд йил давомида тез тез ўз муқовасини алмаштириб туради. Бренднинг фалсафий мазмундаги суратлари фойдаланувчилар эътиборига доимий равишда тақдим этиб борилади.\nЎқувчилар саҳифада бренд билан боғлиқ бўлган маълумотларни ўқиб борадилар. Компания дунёдаги барча аёллар ўзини гўзал ва мафтункор ҳис қилишини истайди. Шу боис ўзи ишлаб чиқараётган маҳсулотларни тақдим этиш баробарида, қизиқ мақолалар, маслаҳатлар билан аёллар эътиборини ўзига жалб этиб боради\nУшбу саҳифада тақдим этиладиган манбалар орқали Disney компанияси томонидан тақдим этилган афсонавий фильмларни топиш имконига эга бўласиз.\nБугунги кунда биринчи ўринда турувчи футбол клубларидан бири бўлган Manchester United бренд муқовасида акс этиб туради. Шунингдек, футбол клуби тўғрисидаги маълумотлар, янгиликлар батафсил ёритилиб борилади.\nАгар сиз спорт ишқибози бўлсангиз, тавсия этилувчи брендлардан бири Paddy Power бўлади.\n60 миллион ва ундан ортиқ «лайк»лардан билиш мушкул эмаски, YouTube саҳифаси ўз видеоконтентлари билан энг оммабоп бўлган саҳифалардан бири ҳисобланади. YouTube орқали сиз ҳам ўз видеолавҳангизни жойлаштиринг ва ушбу видеолавҳанинг қисқа дақиқаларда хит даражасига кўтарилишига амин бўласиз.\niTunes саҳифасида барча маълумотлар мусиқа билан боғлиқ бўлади. Мазкур бренд саҳифа муқоваси учун янги суратлар тақдим этиш орқали абонентлар диққатини жалб этиб боради.\nMozilla Firefox муқоваси бир қарашда абонентлар учун эскирган ва зерикарли туюлса-да, ушбу компаниянинг ишга бўлган лаёқати кўплаб интернет фойдаланувчиларини илҳомлантириб келаётганини тан олиш керак.\nБрендлар қаторида, албатта, фейсбук саҳифаси ҳам эътибордан четда қолмади.


Ойсултон Назарбоев: отамдан тонмайман\n09:57 / 15.12.2015\nҚозоғистон президентининг набираси Ойсултон Назарбоев Facebook’даги саҳифасида отаси Роҳат Алиевдан тониш нияти йўқлигини таъкидлаб ўтди.\n“Яқинда машҳур қозоқ Буқор жировнинг (Аблайхоннинг маслаҳатчиси) бир ҳикматига кўзим тушди: Әкелі бала жаужүрек, Әкесіз бала сұм жүрек – отасини тан олган жасур, отасини тан олмаган айёр”, - деб ёзади Ойсултон.\n“Мен бу сўзларни 10 декабрь куни ўқидим. Шу куни менинг отам 53 ёшини кутиб олган бўларди, аммо, афсуски, Аллоҳ унга бошқа режа қилган экан. У оддий одам эмас эди, аммо ҳаёт ҳам оддий нарса эмас. Унда ҳамма нарса оқ ва қора бўлмайди – ҳаётнинг ажойиблиги унинг туслари ва нюансларидадир.\nМен уни ҳар доим яхши ота сифатида эслайман, у менга яхши тарбия берди, ўстирди, ўқитди, у менинг кўнглимга футбол ва умуман спортга муҳаббат туккан инсондир. Ҳар қандай вазиятда ҳам мен ўз отамнинг фарзанди сифатида унга миннатдор бўламан”, - таъкидлади президент набираси.\nУ отаси ҳақида ҳар хил нарса ўқишини тан олди.\n“Уни ҳурмат қилган ва яхши кўрганлар бор, уни ёмон кўрадиганлар бор. Мен Аллоҳдан қўрқаман ва ҳеч кимнинг устидан ҳукм чиқармайман, барчамиз эртами, кечми Унинг олдида бўламиз ва ўшанда бизнинг устимиздан адолатли ҳукм чиқаришади”, - қўшимча қилди Ойсултон.\nРоҳат Алиев 2008 йили Қозоғистонда турли айбловлар асосида 40 йиллик қамоқ жазосига ҳукм қилинган эди. Вена суди 2011 йил июнида уни Қозоғистонда экстрадиция қилишдан бош тортди. Алиев 2014 йил июнида Венада ҳибсга олинди. Декабрь охирида Вена прокуратураси уни “Нурбанк”нинг икки менежерининг ўлдирилиши юзасидан олиб борилаётган ишда айбдор деб топди. 2015 йил февралининг охирида Алиев ўз камерасида жонига қасд қилди.


Агар сизнинг корхонанингизда (кафе, бар, ресторан, караоке, савдо уйи, гўзаллик салони, фитнесс маркази ва б.) техник воситалар (мусиқий тизим, телевизор ёки бошқа бирор қурилма) ёрдамида жонли ижрода мусиқа асарлари янграса, сиз фойда оласизми, йўқми – Сиз фойдаланувчисиз!\nЭфирга узатувчи (телеканал, радиостанция) ёки кабель орқали намойиш қилувчи (кабель оператори) ташкилот ҳам Фойдаланувчи ҳисобланади.\nЎзбекистон Республикасининг «Муаллифлик ва турдош ҳуқуқлар тўғрисида»ги қонунига мувофиқ, муаллиф, ижрочи ва фонограммани ишлаб чикарувчи ўз асарининг ҳар бир ижро этилган тури учун ҳақ (муаллифлик ҳақи) олиш ҳуқуқига эга.\nМуаллифлик ҳақини тўплаш ишлари билан жамоавий асосда мулкий ҳуқуқларни бошқарувчи ташкилот шуғулланади.\n«Ўзбекистон муаллифлик ва турдош ҳуқуқ эгалари» (УАСО) жамоат бирлашмаси – жамоавий асосда шундай ҳуқуқ эгалари тоифасининг мулкий ҳуқуқларни бошқарувчи ва шундай ҳақни тўплаш бўйича ваколатларга эга ташкилот ҳисобланади.\nСиз мусиқадан ҳуқуқий асосда фойдаланиш мақсадида лицензия келишувини тузиш ва мусиқа асарларидан фойдаланганлик учун пул тўлашингиз учун бизнинг ташкилотимизга мурожаат қилишингиз зарур!


Якшанба куни соат 08:00 да (Тошкент вақти билан 11:00) бутун мамлакат бўйлаб сайлов участкалари очилди. Маълумотларга қараганда, Германиянинг 60,4 миллион аҳолиси овоз бериш ҳуқуқига эга. Айнан улар парламентнинг бўлажак таркибини аниқлаб беришади. Сайловлардан сўнг мандатларни тақсимлаш асосида Бундестагда янги канцлер раҳбарлигида янги ҳукумат шакллантирилади.\nКанцлер лавозимга Христиан-демократик иттифоқи-Христиан-социал иттифоқи (ХДИ-ХСИ) сиёсий кучидан Армин Лашет, Германия социал-демократик партиясидан Олаф Шольц ва “Яшиллар” партиясидан Анналена Бербок асосий даъвогарлар саналноқда.\nКиритилди: 20:05 26.09.2021. Ўқилди: 792 марта. Фикрлар сони: 0 та.


Анвар Намозов. Ги де Мопассан. Ижод ва савдойилик оралиғида - www.ziyouz.uz\nБош саҳифа Илм ва фанАдабиётАнвар Намозов. Ги де Мопассан. Ижод ва савдойилик оралиғида\nУ олти йил мобайнида ёзиш санъатини ўрганган, бироқ ёзганларини йиртиб ташлайверган…\nГи де Мопассан (тўлиқ исм-шарифи — Анри-Рене-Альбер-Ги де Мопассан) француз ёзувчиси, машҳур романлар муаллифи. У дурдона асарлари билан жаҳон адабиётида ўзига хос из қолдирган. Ўн бир йиллик ижоди давомида 6 та роман, 18 та тўпламга киритилган 300 га яқин новелла ёзган. Бундан ташқари, Мопассан ҳикоялар, пьесалар, шеърлар, очерклар ва мақолалар борасида ҳам самарали меҳнат қилган.\nЯхши ва ёмон хулқлар\nГи де Мопассан 1850 йилнинг 5 августида Франциянинг Дьепп шаҳрига яқин Миромениль қўрғонида таваллуд топган. Отаси — Густав де Мопассан Нормандияда ўрнашиб қолган лотаринг дворянларининг қашшоқлашган қавмидан эди. У учига чиққан хотинбоз бўлиб, кейинчалик оиласини тарк этди, болаларини эсламади ҳам.\nГининг онаси Лаура Ле Пуатвен эса зиёли, бошқалардан ажралиб турадиган аёл эди. Лаура хоним эски ва янги тилларни билар, шеъриятни севар, замонасининг истеъдодли кишилари билан дўстона муносабатда бўларди. У ўғлининг биринчи маънавий устози ҳамда ўлимига қадар доимий маслаҳатчиси, шунингдек, адабий танқидчиси ҳам эди.\nБўлажак ёзувчи Ко ўлкасида, ёмғир ювган соҳил бўйида, кошуан балиқчилари ва фермерлари муҳитида тарбияланди. У ана шу кишилар тилида гаплашди, уларнинг ҳикояларини тинглаб, яхши-ёмон хулқларини ўзлаштирди.\nМопассан болалигидан соғлом бўлиб ўсди. Буни алоҳида эътироф этишимиздан мақсад — онаси бутун умр асаб тизими касаллигидан азият чекар, укаси эса кейинчалик руҳий беморлар шифохонасида вафот этганди. Бахтга қарши, Лаура Ле Пуатвен фарзандларига нафақат меҳр-муҳаббат, балки хавфли хасталикни ҳам берган эди.\nГи де Мопассаннинг тарбиясига қадрдон юрти – Нормандия анъаналари ҳам катта таъсир кўрсатди. Бу гўша мамлакат шимоли-ғарбидаги эски француз вилояти бўлиб, ҳавоси мусаффо эди. Нормандларнинг ҳаёти денгиз ва заминга, табиатнинг марҳамати ёки қаҳри қаттиқлигига боғлиқ бўлган. Мопассан балиқчилар ва деҳқонларнинг болалари билан бирга ўсди. У гўдаклигидан нормандларнинг бир фалсафасини ўзига сингдириб олди: ҳаёт қандай бўлса, шу тарзда қабул қилмоқ керак, табиатнинг қаҳри қаттиқ ва адоватли. Реалист бўлиш, ишонувчан бўлмаслик даркор!\nГустав Флобер мактуби\nБола жасур, саёҳатларга орзуманд бўлиб ҳам ўсди. У қайиқда узоқ вақт сайр қилишни ёқтирарди. Ўн уч ёшида Гини диний семинарияга бердилар, бироқ тез орада бу даргоҳдан ҳайдалди. Мопассан Руан лицейида таҳсил ола бошлади. Бу илмгоҳда ўқиш чоғида ўзининг қобилиятли ўқувчи эканлигини кўрсатди, назм ва театр санъатига қизиқишини намоён этди. У шоир ва Руан кутубхонаси назоратчиси Луи Буйе билан дўстлашди. Шунингдек, ҳақиқий устозига айланган Флобернинг йўл-йўриқларини олди.\nМопассаннинг онаси ва тоғаси азалдан Густав Флобернинг дўсти эдилар. Унинг уйига Эдмон Гонкур, Альфонс Доде, Эмиль Золя Ипполит Тэн ҳам ташриф буюришар, бўлажак ёзувчи улар билан шу тариқа танишганди.\n1869 йили таҳсилни тамомлаган Мопассан онаси ва Флобернинг маслаҳатига кўра, ҳуқуқ соҳасини ўрганиш учун Парижга отланди. Аммо уруш барча режаларни чиппакка чиқарди.\nОддий жангчи бўлган Мопассан мутолаа орқали билимини оширишга интилди, табиий фанлар ва астрономияга мурожаат қилди. Наслдан-наслга ўтадиган касаллик хавф солмаслиги учун эса кучли жисмоний машқларни бажариб, танасини чиниқтирди.\nУларнинг оиласи касодга учраши Мопассанни денгиз вазирлигига ишга кириш ва ўн йилга яқин вақт амалдор бўлиб қолишга мажбур қилди. Мопассан адабиётга интилди.\n1873 йил февралида Флобер Гининг онасига хат ёзди: “Назаримда, бу йигитчамиз бекорчиликдан тентираб юришни яхши кўради ва ўтириб ишлашга унча мойил эмас. Мен унинг узун асар ёза бошлашини истардим, яроқсиз бўлсаям майли… Бу дунёда энг муҳими – олий доираларда руҳан парвоз қилишингдир”.\nГустав Флобер билан янада зич муносабат ўрнатган Мопассан ижодга берилди ва олти йил мобайнида ёзиш санъатини ўрганган. Бироқ ёзганларини йиртиб ташлайверди. Токи Флобер унинг асарларини етук ва услубий жиҳатдан расо ҳисобламагунча ҳеч қаерда чоп эттирмади.\nУмуман, Мопассан ижодга қадам қўйганида қаршисида уч бўғинга мансуб адабий мерос — Стендаль, Бальзак ва Флобер танқидий реализми, В.Гюго, Ж.Санд, А.де Мюссе романтизми ҳамда Э.Золя ва ака-ука Гонкурлар пешқадам бўлган натурализм турарди.\nМопассаннинг биринчи ҳикояси 1880 йили олам юзини кўрди. “Les soriees dt Medan” тўпламида Золя, Алексис, Энник ва Гюисман асарлари билан биргаликда нашр қилинди. Бошловчи ёзувчи енгил истеҳзоси, лўнда ифодалари, феъл-атворни моҳирона очиб бериш салоҳияти билан адабий тўгаракларни ҳайратга сола бошлади.\nШундан сўнг Мопассан “Шеърлар”ини чоп эттириб, назмдаги маҳоратини ҳам намоён этди. Тўплам кўпчиликка манзур бўлди. Шеърларидаги драматургия жанрига яқин салоҳият эътироф этилиб, муаллиф анча-мунча тилга тушди. Шундан сўнг Мопассан амалдорлик ишини ташлаб, “Голуа” газетасида фаолият кўрсата бошлади.\nЎша йили Флобер ҳаётдан кўз юмди. Натижада Мопассаннинг ёзувчи ва рассомлар билан муносабати узилди ва Эмиль Золя, Сезанн, Моне, Мане каби ижодкорлар билан кам кўришадиган бўлди. Бу муҳитнинг ўзгариши унинг ҳаёт тарзига ҳам таъсир кўрсатди. мопассан Монсодаги 10-хонадонга жойлашди.\nДастлаб Мопассан Золяни машҳур қилган йўлдан кетган бўлса-да, воқеликни тасвирлашда маиший тафсилотлар, икир-чикирлар билан чекланиб, умумлашмалардан қочадиган натурализм мактабини унча хушламас, бундай руҳдаги асарларни тор ва бир томонлама ҳисобларди. “Пьер ва Жан” романи сўзбошисида у реализмдаги ақидапарастликни муҳокама қилади, ўз қарашларини моҳирона ифодалаб, ҳақиқатга йўғрилган субъектив дунёқарашини ўқувчига аниқ ва равшан очиб беради.\nМопассан фикрича, ижод дегани фақат бадиий асарларда тасвирланган воқеалар занжири билан жалб этмаслиги керак. У кундалик ҳаётни намоён этувчи асосий йўналишни моҳирона очиб беришдан ҳам иборатдир.\nЮқорида айтганимиздек, ўн бир йил мобайнида Мопассан мазмун-моҳияти номида жо бўлган талай қиссалар ёзди. Шунингдек, “Ҳаёт” (1883), “Азизим” (1885), “Монт-Ориоль” (1887), “Пьер Ва Жан” (1888), “Ўлим каби кучли” (1889), “Бизнинг қалбимиз” (1890) романларини эълон қилди. “Қуёш остида” (1884), “Сувда” (1888) ва “Кўчманчи ҳаёт” (1890) асарлари эса муаллифнинг саёҳати давомида бошдан кечириб ўй-хаёллар маҳсули эди.\nМазкур асарлар Мопассаннинг француз янги новеллачилиги юқори поғоналаридан жой олишига замин яратди. Мамлакатнинг кўзга кўринган танқидчилари Мопассан ижоди борасида якдил фикрга эга эдилар. Эмил Золя эътирофича, у ҳиссиётларни нозиклик ила жўш урдирди, мулойим мутойиба ва қувлик билмас сурур воситасида омма эътибори ва ҳурматини қозонди. Жорж Леметр Мопассанни классик ёзувчи деб атади.\nГи де Мопассан рус адабиётига Тургенев туфайли кириб келди. У Мопассанни Флобер орқали билиб олди ва бевосита граф Лев Толстой издоши сифатида таърифлади. Толстойнинг ўзи ҳам Мопассан ижодига бир қадар хайрихоҳ муносабатда бўлган. Ҳатто XIII томда бутун бошли мақолани Мопассан китобларига бағишлаган. Толстой фикрича, “Ҳаёт мазмунини аёл ва муҳаббатда… деб, буни бор даҳшати билан яққол кўрсатувчи, умрнинг юксак бахт-саодатини самимий тарзда ана шу “даҳшат”да деб ҳисобловчи бошқа ёзувчи бўлиши даргумон”.\nГи де Мопассан асарлари ўзбек тилига ҳам таржима қилинган. “Азизим” романи Иброҳим Ғафуров, “Ҳаёт” Эркин Носиров, “Дўндиқ”, “Асирлар”, “Мадмуазель Фифи”, “Дарбадар”, “Оқсоч қиз саргузашти”, “Алвасти” ва бошқа новеллалари Зумрад Орифжонова томонидан ўзбекчага ўгирилиб, чоп этилган.\nКулфатларни даф қилиб бўлмайди\nМопассан ижодида жонажон ватани Нормандия манзараси — денгиз ва шаҳар тасвири, майда деҳқонлар ва хизматкорлар муҳим ўрин эгаллайди. Бироқ ёзувчи фақат Нормандияни акс эттирмаган. Унинг машҳур асарларидан бири — “Азизим”да воқеалар Парижда рўй беради. Мопассан бу романида Париж жамиятининг турли қатлами, асосан, юқори табақа ва йирик ишбилармонлар ҳақида сўз юритади. “Ўлимдек кучли” романи ҳақида ҳам шундай дейиш мумкин. Майда ва катта буржуазия вакиллари эса унинг “Мерос”. “Маржон”, “Икки дўст” новеллаларида акс этган. Алхусус, Мопассан қаҳрамонлари оддий оила аъзолари, енгил кун кечирувчилар, ўз манфаати йўлида ҳеч нимадан қайтмайдиган кишилардир.\nМопассаннинг фикрича, ҳаётдаги кулфатларни даф қилиб бўлмайди. Айнан шу боис, ёзувчи тушкун ва ҳаммадан кулаверадиган мазахчига айланади.\nБахт ортидан абадий ва беҳуда югурадиган одамларнинг заиф, камбағал ва аҳмоқлигини кузатган Мопассан инсон онг-шуурига чуқурроқ кирмоқчи бўлди. У одамлардан узоқлашиб, шахсий ҳаётини сирлилик билан қуршаб олди.\nБолалигида рўй берган икки ҳодиса Мопассаннинг кейинги ҳаётига қаттиқ таъсир кўрсатган. Биринчиси – 11 ёшда бўлганида ота-онасининг ажралиши эди. У иродали ва сарбаст онасининг қўлида қолди. Ги волидасини жудаям яхши кўрар, отасидан нафратланарди. Бундай нафратни умрининг охиригача сақлади ва бўйдоқлигича қолди. Иккинчи ҳодиса эса – Мопассаннинг захм билан касаллангани аниқлангани эди. Мазкур касаллик ота-онасидан ўтган бўлиши эҳтимоли ҳам бор. Мопассан айтишича, кейинроқ уни бу қўрқинчли хасталикдан даволашган, бироқ ўлими сабаби захм эди.\nМопассан асарлари нафақат Францияда, балки бошқа давлатларда улкан муваффақият қозонди. У ёзганлари дарҳол таржима қилинадиган фаранг адибларидан бирига айланди. Шон-шуҳрати туфайли Мопассаннинг даромади йилига 60 минг франкни ташкил этди. Бу эса онаси ва касалманд укасини моддий жиҳатдан қўллаб-қувватлашни таъминларди.\n1883 йили Мопассан Этрет ва Каннда ўз уйига эга эди. Умри ниҳоясида унинг тўртта вилласи ва иккита яхтаси бўлган. Мопассан қайиққа ўтириб, кунига 50 миль ҳам сузиши мумкин эди.\nМопассан нафақат моҳир ёзувчи, балки мислсиз… ошиқ ҳам бўлган. У чорак асар давомида мингдан ортиқ аёл билан танишиб, ишқий саргузаштлар оғушида юрди. Ёзувчи танишган аёлларнинг аксарияти эрли, уйли-жойли эди. Айтишларича, Мопассан адабий асарларидан кўра, ана шундай кечинмалари билан фахрланган. У қаерда мафтункор аёлни кўрса, танишиб ўзига оғдириб олиш пайида бўларди.\nМаъшуқалари азбаройи кўплигидан ёзувчи улар билан бир марта учрашарди, холос. Фақат ёш бойвучча аёл Мари Канн билан саккиз йил учрашиб юрди. Мопассан унга 2200 та ишқий мактуб ёзган. Адиб узоқ вақт учрашиб юрган аёллардан яна бири эса Бланш Рузвельт Мачеттадир. Америкада туғилган Бланш Миландаги дворянга эрга теккан ва маркизага айланган эди. Бланш айтишича, Мопассан унинг ҳаётига унутилмас лаҳзаларни туҳфа қилган.\nМопассан ижодий фаолиятининг сўнгги босқичларида тасвирий воситалардаги нафисликка интилиш сезилади. Адибни оддий тимсоллар қониқтирмай қўйган эди. У эшитиш, товуш ва ҳид сезишга оид таассуротларнинг бир-биридан алоҳида ҳолдаги янги қоришиқ тимсолларни излади. Бундай тимсоллар бор бўйи билан намоён бўлишини истар эди у. Мопассан ниятига етди дейиш мумкин.\nАдибнинг ёши улғайган сари ўзини касал деб ваҳимага тушиши ва шунинг натижасидаги асабий умидсизлик ҳолати (ипохондрия) ҳамда кўнгил қолиши туфайли воқеаларни идеаллаштиришга мойиллиги кучайди. Ҳис-туйғуларидан сизиб чиқаётган саволларга жавоб топа олмаган ёзувчи ўта безовта бўларди. Бундай кайфият бир қатор қиссалари, жумладан, “Орля”да ўз аксини топди.\nАқлдан озиш, руҳий сиқилиш ва шу билан боғлиқ касалликлар Мопассан ижодининг бошқа мавзулари кўламини ташкил этади. Масалан, “Саватсоч”, “Эрме хоним” каби асарлари шундай сўзлар билан бошланади: “Мени ақли заифлар мафтун этади”.\n“Ҳаёт”, “Азизим”, “Ўлимдек кучли”да эса ўлим ва вайронагарчилик мавзусига мурожаат қилинган. Мазкур асарлардаги тушкунлик бахтли муҳаббат учун маскан йўқлигини акс эттирса, бунга қарама-қарши ўлароқ, “”Пьер ва Жан”, “Табиатга йўл” каби романларида сув, денгиз мавзуси ёритилиб, истиқболли севги паноҳ топиши мумкинлиги ифодаланади.\n1884 йилдан эътиборан Мопассан асаб бузилиши, мияга ўрнашиб қолган ғоялар ва галлюцинация (йўқ нарсаларнинг кўриниши, эшитилиши ва сезилиши)дан азият чека бошлади. Ўзини ўлдиришга уринганидан сўнг вафотига қадар доктор Бланшнинг Пассидаги клиникасига ётқизилди. Унинг укаси ҳам руҳий беморлар шифохонасида ётиб жон берганди.\nҲаддан зиёд ақлий зўриқиш ёзувчининг саломатлигига таъсир кўрсатган эди. Қолаверса, болалигидаги оғир хасталик — захм хуруж қилди. У асабий тутқаноқ — қуёнчиқ касаллиги билан оғриди.\nМопассан руҳиятидаги хотиржамликни тиклашга тиббиёт ҳам, “Revue des Deux Mondes” билан ҳамкорлик ҳам, “Musotte” комедиясининг саҳналаштирилиши ва “La Paix du ménage” комедиясининг академик мукофотга сазовор бўлиши ҳам ёрдам бермади.\n1891 йил декабрь ойидаги асабий тутқаноқлар ўз жонига қасд қилишгача олиб борди. Пассидаги руҳий беморлар шифохонасида Мопассан аввалига ўзига келди, бироқ кейин яна тутқаноқ бошланди. 1893 йили мия фалажлиги кучайди ва ўлим содир бўлди.\n← Аввалги Аввалги Абдужаббор Яҳёев. Соҳибқироннинг меъморий мероси\nКейинги → Кейинги: Ги де Мопассан. Дўндиқ (ҳикоя)


НАВОИЙДА 30 812 ГЕКТАР ҒЎЗА МАЙДОНИДА БИРИНЧИ ИШЛОВ БЕРИШ АГРОТЕХНИК ТАДБИРИ ЯКУНЛАНДИ – Konimex.uz\nKonimex.uz → Yangiliklar blogi → Yagiliklar → НАВОИЙДА 30 812 ГЕКТАР ҒЎЗА МАЙДОНИДА БИРИНЧИ ИШЛОВ БЕРИШ АГРОТЕХНИК ТАДБИРИ ЯКУНЛАНДИ\nНАВОИЙДА 30 812 ГЕКТАР ҒЎЗА МАЙДОНИДА БИРИНЧИ ИШЛОВ БЕРИШ АГРОТЕХНИК ТАДБИРИ ЯКУНЛАНДИ\nAuthor By Konimex Tuman Hokimligi Matbuot Xizmati Categories Yagiliklar\nМутахассисларнинг таъкидлашича, пахта етиштиришдаги барча агротехник тадбирларни муддатида ва сифатли ўтказиш муҳим ҳисобланади. Хусусан, чигит экиш ва униб чиққан ғўза ниҳолларига биринчи ишлов бериш алоҳида аҳамиятга эга. Ушбу тадбир сифатли бажарилмаса, майдонларда бир текис кўчат олинмайди, далалардаги нимжон ниҳоллар касаллик ва зараркунандалар билан зарарланиб, туп сони камайиб кетади. Навоий вилоятида жорий йил 32 588 гектар майдонга чигит қадалган эди. Бугунги кунга келиб 18 999 гектар майдон 1-2 чинбарг, 9 190 гектари 3-4 чинбарг, 333 гектар ғўза майдони эса 5-6 чинбарг фазалари бўйича ривожланмоқда.\nЎзбекистон Республикаси Вазирлар Маҳкамаси ҳузуридаги агросаноат мажмуи устидан назорат қилиш Инспекцияси вилоят бошқармаси ҳамда туман бўлимлари инспекторлари томонидан жойлардаги ғўза майдонларида агротехник тадбирларни кечиктирмай, оби-тобида бажарилиши устидан назорат олиб борилмоқда. Жумладан, вилоятда айни кунда ғўза қатор ораларига биринчи ва иккинчи ишлов бериш, культивация ишлари қизғин давом этмоқда. Вилоят бўйича 740 та культиватор мазкур тадбирга жалб этилган бўлиб, 11 май ҳолатига кўра, ўртача бир кунда 3,1 гектар майдон ғўза қатор ораларига ишлов берилмоқда. Мавсум бошидан буён 30 812 гектар майдонга биринчи, 7 249 гектар майдонга эса иккинчи ишлов бериш агротехник тадбири амалга оширилди.\n– Ғўза қатор ораларига ишлов беришдан асосий мақсад – бегона ўтларга қарши курашиш, тупроқнинг юза қисмини майин юмшатиб, намни сақлаш, тупроқнинг тезроқ қизишини ҳамда микроорганизмларнинг яхши ривожланишини таъминлаш ҳисобланади, – дейди “Ўзагроинспекция” вилоят бошқармаси бош инспектори Беҳзод Бозоров.- Ғўза қатор ораларига биринчи ишлов беришда чопиқ агрегатларининг ишчи органлари тўғри ўрнатилганлиги ва созлигини назоратга олганмиз. Масалан, биринчи ишлов беришда чопиқ агрегатига 60 см кенгликдаги ҳар бир қатор орасига икки жуфтдан ротацион юлдузчалар, иккитадан қирқувчи пичоқ ва биттадан ўқёйсимон панжа ўрнатилади. Қатор ораси 90 см бўлганда ушбу тўпламга яна иккитадан қирқувчи пичоқ қўшилади. Далада бегона ўтлар кам бўлса, тупроқни майин юмшатиш учун қирқувчи пичоқлар ўрнига юмшатгич панжаларни қўллаш мақсадга мувофиқ бўлади. Бундан ташқари, ўғит солиш жараёни сифатли ва меъёрда амалга оширилиши учун ўғит солиш аппаратлари, ўғитўтказгичлар ва ўғит сошниклари ҳам соз бўлиши керак. Булар бўйича фермерларга керакли тавсиялар бериб келинмоқда.\nЖорий йил Хатирчи туманида 10 685, Қизилтепада 8 359, Навбаҳорда 7 555, Карманада 5 440, Конимехда 549 гектар майдонга чигит уруғи экилган эди. Жумладан, Хатирчи туманида мавсум бошидан буён 10 070 гектар, Қизилтепа туманида 7 997, Навбаҳорда 7 018, Карманада 5 204, Конимехда эса 523 гектар ғўза майдон қатор ораларига биринчи ишлов берилди.\nҚизилтепа туманида жорий йил 233 та фермер хўжалик ерида чигит қадалган бўлиб, бугунги кунда ҳудудда ғўзалар 4 845 гектар 1-2, 2 383 гектар 3-4, 84 гектар 5-6 чинбарг ривожланиш фазаларида ўсмоқда.\nТуман бўйича 203 та культиватор қатор ораларига ишлов бериш учун жалб этилган. Мавсум бошидан буён 1 900 гектар майдонда иккинчи ишлов бериш ишлари бажарилди. Жумладан, “Оқ олтин” ҳудудидан “Нарзулло Турсун нияти”, “Бўстон” ҳудудидан “Косагарон орзуси” ва “Усто пахтакор” фермер хўжаликларида иккинчи ишлов бериш ишлари якунланиш арафасида.\n– Пахта майдонимиз 45,8 гектар бўлиб, унга “Бухоро 6” чигит навидан экканмиз,- дейди “Нарзулло Турсун нияти” фермер хўжалиги раиси Тўлқин Турсунов. – Ҳозир тўлиқ ниҳолларимиз униб чиққан. Даламизда 2-культивация ишлари 70 фоизга бажарилди. Шу билан бирга бир марта ҳар гектарга 3 килограммдан карбамид билан суспензия сепиш ишлари ҳам бажарилди. 40 та мавсумий ишчимиз бор. Ғўзаларимиз тўлиқ чопиқ қилинди. Яганалаш тадбирини ҳам яқин кунларда якунлаймиз. Барча агротехник тадбирларни бориши ва сифатли бажарилишини “Ўзагроинспекция”нинг туман бўлими инспекторлари назорат қилиб боришмоқда.\nМаълумот ўрнида қайд этиш жоиз, бугунги кунда вилоятда ғўзани чопиқ қилиш ва яганалаш учун 20 400 нафар ишчи пахта майдонларида меҳнат қилди. Мавсум бошидан буён 30 689 гектар майдон чопиқ қилинган бўлса, 16 815 гектар майдонда ғўзани яганалаш ишлари амалга оширилди. Бундан ташқари мавсум бошидан буён вилоятда жами 347 та чуқур юмшатгич билан 14 954 гектар пахта майдонида чуқур юмшатиш агротехник тадбири бажарилди.\nҒўза агротехникаси тадбирларининг сифатли ва ўз вақтида олиб борилиши эртанги ҳосилнинг чўғи баланд ва хирмоннинг баракали бўлиши гаровидир.\n“Ўзагроинспекция” вилоят бошқармаси\n5 ta foydalanuvchi !